text:
Inyigisho yo kuwa gatanu w’icyumweru cya 21 gisanzwe,B
Ku wa 28 kanama 2015: Umunsi Kiliziya ihimbaza Mutagatifu Agustini, umwepiskopi n’umuhanga wa Kiliziya.
Amasomo tuzirikana : 1) 1Tes 4, 1-8; 2) Mt 25,1-13
-
Umutima wanjye ntuzatuza utaratura mu Mana
Bakristu bavandimwe, amasomo Kiliziya yaduteguriye uyu munsi aradushishikariza kubaho twiteguye ihindukira rya Kristu. Nibyo twumvise mu isomo rya mbere(1Tes,1-8), aho Pawulo intumwa adusaba kwitwara ku buryo bushimisha Imana, dukurikiza amategeko yayo, twihatira kutaganzwa n’irari ry’imibiri, mbese tugashakashaka ubutungane. Kugirango ibyo bishoboke rero, tugomba kuyoborwa na Roho Mutagatifu, We utubwiriza ibikwiye kandi binyura Imana. Ibyo bizatuma dushobora gutegereza ihindukira rya Kristu turi intore zimunogeye.
Yezu Kristu nawe yabyibukije mu Ivanjili(Mt 25,1-13), mu mugani w’abakobwa cumi. Abo bakobwa uko ari icumi bagereranywa n’abatuye isi bose. Imana yarabakunze, iboherereza Kristu ngo abacungure maze abahe ubutumire bwo kuzataha ubukwe bwo mu ijuru. Nyamara nk’uko abanyarwanda babivuga, ”Umukobwa w’umwasama asambana asabwa!” Abenshi muri twe bashushanyijwe n’abapfayongo batanu, bamara kuba abakristu, bakagwa, bakokamwa n’iby’isi ibashukisha ntibagure amavuta, ntibagire ibikorwa, bigaragaza ubukristu bwabo, bagatatira uwabatumiye.
Bene abo rero, abirengagije nkana iby’ubukristu budusaba, bakayoborwa n’irari ry’imibiri yabo, bakibagirwa ko bafite ubutumire bwa Ntama, nibo Kristu azabwira ati:”Simbazi”.
Nyamara hari n’abandi bo batwaza bakabaho bakurikiza Ivanjili ya Kristu, bikabageza ku butungane. Igihe cy’izuka rero (gukanguka), igihe akamu kazaba kavuze, buri wese abona ibimukwiriye, abakomeye k’ubukristu, bakarangwa n’imico myiza, bagakurikiza amategeko kandi ntibarambirwe gusenga, bazaba bafite amavuta mu matara yabo, ikuzo rya Kristu rizabamurikira bime ingoma hamwe nawe.
Nimucyo rero dushakashake Kristu nka Mutagatifu Agustini twizihiza none, we wagize ati: “Nyagasani wandemeye wowe, none umutima wanjye ntuzatuza utaratura muri wowe”. Bityo nidushakasha Kristu hano mu Isi, azatwiyereke kandi tuzanamusanganire agarutse guca imanza.
-
Tuzirikane ubuzima bwa Mutagatifu Agustini Kiliziya ihimbaza uyu munsi
Agustini ni umwe mu bahanga baminuje babayeho mu gihe cyo hambere. Ni umwe kandi mu batagatifu b’imena ba Kiliziya. Yavukiye mu majyaruguru y’Afurika kuwa 13 Ugushyingo 354. Mama umubyara ni Mutagatifu Monika, umukristukazi uhamye kandi ukunda Imana. Akiri muto, nyina yamuhaye uburere bwiza bwa gikristu. Umubyeyi we yahoraga amugira inama yo kwitonda ndetse akihatira kwiga no gusenga aho kwiringira amacuti yamworekaga mu mafuti. Nyamara ariko mbere y’uko arangiza amashuri ye I Carthage, ubusore bwaranze maze si ugukubagana yivayo. Byageze naho ata ukwemera yinjira mu idini ry’abigishabinyoma, abisamaramo cyane.
Nyina Monika wari warashenguwe n’agahinda k’umwana we ntiyahwemye gusenga cyane amusabira. Imana nayo yakira amasengesho ye. Kuko igihe Agustini yigishaga muri Kaminuza y’I Milano yamenyanye n’umwepiskopi waho Ambrozi, aramunyura, nuko inyigisho ze zituma agarukira ukwemera nyakuri. Nyuma aho ahindukiye agarutse iwabo muri Afurika, yiherereye igihe kirekire azirikana ubuntu Imana yamugiriye. Ubukristu bwe n’umwete yari afite wo kwitagatifuza byatumye umwepiskopi wa Hiponi amutoraho umufasha we ndetse na nyuma ni we wamusimbuye ku ntebe y’Ubwepiskopi. Mu nyigisho ze, yacubije abigishabinyoma benshi b’icyo gihe. Agustini ni umuntu uzwi cyane mu mateka ya Kiliziya, ari mu bitabo byinshi yanditse, ari no mu nyigisho ze zisobanura ubutatu butagatifu. Amaze kugera mu zabukuru, yihatiye cyane gusoma zaburi no kwicuza ibyaha yari yarakoze mu busore bwe. Yitabye Imana ku ya 28 Kanama 430
Mutagatifu Agustini, udusabire!
Nyagasani Yezu nabane na mwe!
Padiri Emmanuel TWAGIRAYEZU
Paruwasi Murunda/Nyundo


c: text/html

text:
Mu Rwanda
Meya Wa Gatsibo Narangiza Manda Ye Arateganyirizwa Iki?
Yitwa Richad Gasana akaba Meya w’Akarere ka Gatsibo. Uyu mugabo ari mu bayobozi b’Uturere bitwaye neza k’’uburyo ari we umuntu yakwita ko ari KIZIGENZA muri bo.
Gasana ayobora Akarere kari mu Turere inzego z’umutekano zivuga ko tubonekamo ibyaha kurusha utundi.
Icyakora kugeza ubu aracyari mu kazi kandi uko bigaragara ashobora kuzava muri ziriya nshingano agahabwa akazi kanini kurushaho.
Iyo usomye amateka ya vuba aha ya Politiki ubona ko Meya wabaye indashyikirwa kurusha abandi ari Justus Kangwagye wayoboye Akarere ka Rulindo.
Kangwagye yitwaye neza k’uburyo abandi hafi ya bose bayoboye mu gihe cye bamwe beguye abandi bakayobora manda imwe gusa.
Hari umugore witwa Mukasarasi watubwiye ko iwabo batazibagirwa amajyambere Kangagye yabagejejeho.
Ati: “ Mu mwaka wa 2009 nibwo iwacu hageze amazi n’amashanyarazi. Twazindukaga mu gitondo cya kare saa kumi n’imwe tukajya kuvoma ahitwa Karubanda tugakoresha isaha n’igice kugira ngo tuba tuvomye tugarutse mu rugo.”
Avuga ko n’imihanda yabaye myiza mu gihe Kangwage yayoboraga kariya karere ariko ngo ni mu gihe kuko yayoboye imyaka igera ku icumi.
Ubusanzwe Meya w’Akarere aba ari nawe Chairman w’Umuryango FPR –Inkotanyi.
Imyitwarire myiza ya Kangwagye yatumye nyuma yo kuyobora Rulindo ahabwa umwanya mu Rwego rw’Igihugu rw’Imiyoborere, RGB.
Ahageze naho yitwaye neza kugeza avuye muri uru Rwego.
Ubu ni rwiyemezamirimo ufite Hoteli mu Murenge wa Kigali mu Karere ka Nyarugenge ugana Rulindo.
Ntawamenya niba amateka ya Politiki ya Kangwagye yararangiriye muri RGB kuko ashobora no kuzahabwa izindi nshingano harimo n’izo muri Minisiteri y’ubutegetsi bw’igihugu cyangwa akaba na Ambasaderi mu gihugu runaka.
Richard Gasana nawe ari muri uyu mujyo.
Gasana ni we muyobozi w’Akarere umaze igihe kinini muri izi nshingano.
Birashoboka ko ubuyobozi bw’Umuryango FPR –Inkotanyi bwaba buri kumutegurira izindi nshingano zirimo n’izo bwahaye Kangwagye kubera imiyoborere yamuranze.
Birumvikana ko nta muntu uri miseke igoroye kuko ukora ari we ukosa.
Uko byaba byaragenze kose, kuba umuntu amaze igihe kingana kuriya mu nshingano biba bivuze ko ibyiza bye biruta ibibi bye.
Kuba Akarere ka Gatsibo kari mu Turere tugaragaramo ibyaha byinshi kurusha utundi mu Rwanda bivuze ko Richard Gasana yahuye kandi n’ubu agihura n’akazi kenshi.
Uko yabyitwayemo nibyo byatumye akiri mu kazi.
Kimwe mu byo abatuye Gatsibo bavuga ko Gasana yagafashije kugeraho ni guhindura imyumvire bakitabira gahunda za Leta.
Hari uwamwise ‘Good mobilizer’.
Yatumye kandi n’igipimo cya rwuswa muri kariya karere gakunze kugaragaramo magendu kigabanuka.
Aho azarangiriza akazi ke, azahabwa izindi nshingano zishobora kuba zirimo no kujya muri RGB nk’uko byagenze kuri Justus Kangwagye.
Kimwe mu byiza byinshi bya FPR-Inkotanyi ni uko uwakoze neza imuhemba, uwakoze nabi ikabanza kumugoragoza, uyinaniye igaterera iyo.
Iyo unaniye FPR-Inkotanyi irakureka ukazareba niba hari undi wagushobora.
Mu magambo avunaguye ejo hazaza hari Richard Gasana hashobora kuzamera nk’aha Justus Kangwagye ndetse wenda akamurusha kubera ko akiri muto kandi akaba ataragize imvune nk’iza Kangwagye watumye Rulindo isa nk’uko tuyibona muri iki gihe, ikaba itengamaye nk’uko wa mubyeyi twavuze haruguru abyemeza.

robotstxt: allowed

filter: keep


text:
Isakoshi ya mudasobwa igendanwa yateguwe hamwe na dogere 90-180 yubusa, byoroshye gutunganya no gupakira vuba;Igice kimwe cya mudasobwa igendanwa gifite mudasobwa zigendanwa zigera kuri 15.6 Laptop na Ipad, icyumba kinini ni kinini cyo kubika imyenda n'ibikenerwa bya buri munsi, gukora ibintu byawe neza kandi byoroshye kubibona;Guhitamo kwiza kubagabo kubagore kumikoreshereze ya buri munsi ningendo
URUBUGA RWIZA RUKORESHEJWE - Isakoshi yo kurwanya ubujura bukomeye bwibikoresho bikozwe muri EVA na Nylon kubirwanya amazi kandi birwanya amazi.EVA y'imbere ikingira izarinda mudasobwa zigendanwa nibintu byagaciro kugirango uhungabanye.Umwuka mwiza wo guhumeka hamwe nubushuhe bwogushwanyaguza ibitugu bitugu, bitanga umutwaro woroshye hamwe nimbaraga zo kongera imbaraga, kugabanya umuvuduko wigitugu cyawe
USB CHARGING PORT NA LUGGAGE BLET - Witwaze mugikapu ya mudasobwa igendanwa ya mudasobwa igendanwa ifite ibikoresho bya 3 byibwe kugirango wirinde ibintu byawe bifite agaciro.Ntugahangayikishwe n'ubujura byoroshye gufungura igikapu cyawe mugihe ugenda cyangwa utonze umurongo;Hamwe na USB yubatswe muri USB hamwe na charger ya kabili imbere, igikapu cyabagabo kiraguha uburyo bworoshye bwo kwishyuza ibikoresho bya elegitoronike umwanya uwariwo wose nahantu hose.(Iki gikapu ntigikora ubwacyo, ukeneye banki yingufu kugirango uyishyure.)
ICYITONDERWA CYANE - Kwagura zipper yinyuma yinyuma ituma byoroha, ibikapu byibanze birashobora guhinduka mumufuka wabagenzi igihe cyose ubikeneye.Impano zikomeye guhitamo impano z'umunsi w'abakundana, impano z'umunsi w'ababyeyi, impano z'umunsi wa papa, impano z'umunsi wo gushimira, impano za Noheri, impano y'amavuko, impano z'abarimu, impano zo kwizihiza isabukuru.
ICYEMEZO - Umufuka wihishe urwanya umufuka, pasiporo, terefone, nibintu byagaciro kubajura;Impande zombi zomugozi wigitugu hamwe numufuka wikarita idasanzwe hamwe nugufata ibirahure, igikapu cyamazi kitagira amazi gitanga uburyo bwiza kandi busanzwe bwo gukoresha umunsi kuwundi kandi aho ariho hose mumashuri yisumbuye, ayisumbuye, kaminuza, ikiruhuko, ingendo, gutembera muri wikendi, ingendo rimwe na rimwe, urugendo rwakazi, urugendo rwijoro


text:
Mu #Kwibuka25 Jenoside yakorewe Abatutsi mu 1994 ahantu henshi hatandukanye mu Rwanda ndetse no hirya no hino ku isi bagira uburyo bwo kwibuka ndetse hakanatagwa ubutumwa butandukanye. Ku Mayaga ya Nyanza hatangiwe ubutumwa ku bacitse ku barokotse Jenoside yakorewe Abatutsi.
Nyuma y’ubuhamya bwari bumaze gutangwa na
Bukuru warokotse Jenoside yakorewe Abatutsi, umuhanzi Bonhomme mu ndi ndirimbo "Twibuke
Abanyamayaga" yafashije Abanyamayaga cyane kwibuka kuko humvikanamo
ubuzima benshi banyuzemo ndetse n’imiryango imwe n’imwe yongeye kwibuka abayo
hagendewe ku mazina yumvikana muri iyo ndirimbo.
Uhagarariye abafite ababo bashyinguye mu Rwibutso
rwa Nyanza, Uwayezu Jean Fidele mu ijambo rye yatangiye ashimira ababatabaye, akomeza
cyane abacitse ku Icumu by'umwihariko abo ku Mayaga. Avuga ko bagiye babeshywa
kenshi ko bashyinguye abatari abo mu miryango yabo aho yagize ati “Twabeshywe kenshi ko abo dushyinguye atari bo
bacu, tugahora ducukura ntitubabone. Imirimo n'amashuri byarahagaze duta
umutwe. Ntituziyambura ubuzima tuzaharanira kubaho kubera abacu bari mu
nzibutso. Erega abacu baturaze urukundo n'ubutwari ntibaturaze kwiyahura n’ubugwari.”
Jean Fidele Uwayezu uhagarariye abafite ababo bashyinguwe mu Rwibutso rwa Nyanza yabunamiye
Yakomeje asaba abanyarwanda bose kumva umusonga w’abacitse
ku icumu anabaza niba bikwiye ko hari abatarashyingura mu cyubahiro mu mvugo
yari yuzuye agahinda ati “Niba turi umuryango
w'abanyarwanda, ubu buri wese agerageza kumva umusonga w'abacitse ku icumu? Ese
ubu mu myaka 25 tumaze dutanga imbabazi tutazisabwe koko birakwiye ko haba hari
abo tutaranamenya aho bajugunywe? Abarenga 89,000 bashyinguye muri uru Rwibutso
rwa Nyanza ariko nyamara hari abandi tutazi aho bari.”
Ntibikwiye ko hari abataraboneka ngo bashyingurwe
Jean Fidele Uwayezu yakomeje kandi avuga ko hari abahora bababwira
ko abo baberetse atari bo.
Yavuze ko ahantu harenga 44 bahagiye bashaka imibiri y’abazize Jenoside yakorewe Abatutsi. Yavuze ko hari n'aho
basangaga bababeshya nta mibiri iriyo. Yashimangiye ko bazarwanira ishyaka u
Rwanda ati “U Rwanda tuzarurwanirira
nibiba na ngombwa natwe dushaje tuzarurasanira.”
Jean Fidele Uwayezu yasobanuye imiterere y’urwibutso rwa
Nyanza aho igice cya 1 cyamaze kuzura ari nacyo kibitse imibiri igera ku bihumbi
mirongo inani n’icyenda ariko hari ikindi gice kizubakwa cy’ibindi byumba.
Yasobanuye ko urwibutso ruzaba rugizwe n'ibyumba 3 harimo Icyumba kirimo Amazina y'abishwe
muri Jenoside bashyinguwe muri urwo rwibutso, Icyumba yise icy’umukara kizaba
kigaragaza uruhare rw’abakoze Jenoside n'icyumba cy’aho kuruhukira nyuma yo
gusura urwibutso.
Icyiciro cya 1 cy'Urwibutso rwa Nyanza ruri ku Mayaga cyamaze kuzura
Mu gusoza, Jean Fidele Uwayezu yegereye amasanduku 20 yari ahagarariye andi menshi ashyinguwemo imibiri y'abazize Jenoside yakorewe Abatutsi, nuko ati “Mwapfuye gitwari
mwadusigiye umurage mwiza wo gukunda bose n'abatagira urukundo. Mwapfuye
Gikirisitu musenga rwose, turabishima.
Mwazize uko mwaremwe. Ntimutugaye ko twatinze kubatuza heza amashami yashibutse
yari atarakomera. Turabakunda kandi tuzahora tubibuka. Ntimuzazima twararokotse!”
Ingabo za RPF Inkotanyi zihora zishimirwa ko zahagaritse Jenoside


text:
Topic outline
General
Igice cya mbere: Intangiriro rusangeURL: 1Labels: 7
IGICE CYA KABIRI: URUGERO RW’IMBATA Y’ISOMO RY’IGORORANGINGO NA SIPORONot available
UMUTWE WA MBERE:IMYITOZO N’IMIKINO ITEZA IMBERE UMUBIRINot available
UMUTWE WA 2: MYITOZO N’IMIKINO ITEZA IMBERE IMIYEGO N’IHUZANGIRONot available
UMUTWE WA 3:IMYITOZO N’IMIKINO NGORORAMUBIRINot available
UMUTWE WA KANE:UMUPIRA W'AMAGURUNot available
UMUTWE WA 5: IMIKINO Y’UMUPIRA W’AMABOKONot available
UMUTWE WA GATANDATU: IMIKINO ITEZA IMBERE UBUZIMA N’IMIBEREHO MYIZANot available
Topic 9Not available


text:
Umuramyi Patrick Nkurunziza uzwi nka Pappy Patrick nk'izina akoresha mu muziki usingiza Imana, yakoze mu nganzo asaba abatuye Isi gukundana abantu bose, ntibakunde gusa bene wabo n'abo bakorana cyangwa baturanye. Avuga ko muri iki gihe heze urukundo rurobanura, ibi bikaba bihabanye n'ibiri mu byanditswe mu Abaroma 8:31 yakomoyeho iyi ndirimbo.
"Indirimbo ishingiye ku nkuru ivuga ngo ese niba uwiteka Imana yacu ari mu ruhande rwacu umubisha wacu yava he cyangwa se yadutwara iki?" Pappy Patrick avuga ku ndirimbo ye nshya yise Roman 8:31. Akomeza avuga ko "muri iki gihe urebye umuntu akunda uwo bahuje imyumvire cyangwa uwo bava hamwe cyangwa uwa hafi mu muryango we ariko siko Imana ibishaka".
Yatanze umurongo wo muri Bibilia ushishikariza abantu kudakunda gusa bene wabo, ahubwo bakaba bakwiriye gukunda bose. Ati "Kuko Luka 6: 32 haravuga ngo ese nimukunda bene wanyu babumva babakunda cyane kurusha rubanda muhuye rwagiseseka mukarugaya ariko mu mutima mwibwira muti ku cyumweru tuba twagiye gusenga, ariko ibikorwa byanyu ari ukwiyorobeka".
Atanga inama z'uko abatuye Isi bakwiriye kubanirana, ati "Mureke twishyire ahagaragara nta buzima bwo kwigirisha no kwihishahisha, Imana ibe mu ruhande rwacu naho abantu batakumva, [bakavuga] ko wowe wasaze, uburyo ukoramo ibintu cyangwa uvugamo ibintu, kuko Yesu azira icyaha gusa, n'ugikora akanga no kubyemera ko ari ibyaha".
Pappy Patrick yagaragaje ko bidakwiye ko abantu bakunda benewabo bonyine
Arakomeza asobanura icyanditswe yitiriye iyi ndirimbo ye, ati "Iri jambo ryo mu Abaroma igice 8 umurongo wa 31 "NIBA IMANA IRI MU RUHANDE RWACU UMUBISHA WACU YAVA HE", muri make ni iki bitubwiye mu gihe isi yose n'abantu bakwinubye, bakunennye, bakwanze, bigendeye, byose birashoboka ahubwo ikintu cyiza ni ukureba niba wowe n'Imana yawe ari neza".
Pappy Patrick utuye muri Canada, yakomereje ku ndirimbo ye nshya yise Roman 8:31 ati "Igitero cya mbere mba mvuga ko uko umurabyo urabya ariko abantu bigira ko bazi Imana cyane bakabyerekana bazatungurwa naho abantu baciye bugufi bemera ko ari abanyabayaha ariko bashaka kwihana naho baba mumurimo w'Imana birumvikana ni abantu Imana ibababarira bose".
Ari mu baramyi bari gukora cyane
Iyi ndirimbo ye ni "Afrobeat Urban Gospel" nk'ibisanzwe kuri uyu muhanzi, hakaba harimo 'Bridge' y'Icyongereza n'inyikirizo abifashijwemo n'abaririmbyi bamufashije mu majwi. Ati "Dukomeze dusengerane twaba tuziranye cyangwa tutaziranye, singombwa kumenyana cyane ngo umenye ibyifuzo by'ibanze wasengera mugenzi wawe kugira Imana imusubize kandi inzozi ze zibe impamo bigushimishe nta shyari urwango n'ibindi".
Asoza ikiganiro yagiranye na InyaRwanda.com, uyu muramyi yavuze ibanga Abakristo bagendana kabone n'ubwo bagaragara nk'abanyantege nke. Ati: "Umukristo agaragara inyuma nk'umunyantege nke ariko imbere agendana ibanga rituma yiyumva nk'umunyembaraga, kandi ni byo koko ni mu gihe uri kumwe na Yesu uba uri 'ntakorwaho'".
Yijeje abakunzi be ko abahishiye imiziki myinshi kandi myiza ati "Murakoze cyane, imiziki myinshi irakomeje iraje kandi namwe murakoze gudutiza amatwi yanyu. AMEN Imana ibibahere umugisha".
Yisunze Abaroma 8:31 akora indirimbo irimo ubujyanama mu rukundo nyakuri
Aramya Imana mu njyana zitandukanye
Aherutse kuba umuhanzi nyarwanda wa mbere wiga ibijyanye no gutwara indege
REBA HANO INDIRIMBO NSHYA "ROMAN 8 31" YA PAPPY PATRICK


text:
Kubera kwishyura kaminuza bihenze, abantu benshi bacyenera inkunga ngo babashe kwishyura amashuri usanga atanga inkunga ku bayagana ngo babashe kwiga. Bumwe mu buryo bw’izo nkunga harimo gufata amasomo ukazishyura waramaze kurangiza kwiga. Muri iyi nkuru turabagezaho itandukaniro hagati y’izi nguzanyo hanyuma mwihitiremo ibabereye. Ni mahire kuko hari uburyo bwinshi wanyuramo ukabona uko wiga neza ukarangiza.
Imfashanyo na buruse zo kwiga
Aya mafaranga atangwa hatagamijwe ko azishyurwa. Imfashanyo ishobora kuva mu ishuri cg se ikava mu miryango nterankunga runaka. Ibi bifasha abanyeshuri bakunda kwiga kugera ku ndoto zabo. Kubera aya mafaranga atishyurwa ni ngombwa kubanza gushakisha ko hari aho yaba atangwa mbere yo kurebera ahandi. Vugana n’ishuri uzigaho, cg se imiryango nterankunga iba mu gace utuyemo cg se umujyanama wawe mu mashuri yisumbuye umubaze uko wasaba imfashanyo.
Inguzanyo zihabwa abanyeshuri n’ikigega cya Leta
Mu gihe umaze kubura imfashanyo na buruse, Shakira mu nguzanyo zitangwa na Leta aho ziba zishyurwa ku nyungu iciriritse kandi mu buryo bubereye umuntu. Umunyeshuri atangira kuzishyura amaze kwiga. Ushaka izi nguzanyo waka kuri https://studentaid.gov/ ukuzuza urupapuro rw’ubusabe bita FAFSA (Free Application for Federal Student Aid).
Inguzanyo zitangwa n’ibigo byigenga
Ushobora kubona izi nguzanyo uzihawe n’ikigo cy’imari nka banki cg se ikigo cy’imari iciriritse. Izi nguzanyo ziba ziri ku nyungu yo hejuru ku buryo zikwiriye kuba amahitamo ya nyuma wabuze izo twavuze hejuru.
Ari inguzanyo zitangwa na Leta cg se abigenga zose zishyurwa umuntu amaze kwiga gusa inyungu zazo zitangira kubarwa umaze kuzisinyira. Ubishoboye wariha makeya ashoboka kugirango ugabanye inyungu ku nguzanyo yose.
Ubundi buryo bushoboka ni ukureba ikigo cy’imari kikugurira inguzanyo wari ufite bityo ukayishyura kuri makeya bituma ugira icyo usagura.
Ufite ikibazo wabaza umujyanama wawe muby’amashuri, ukabaza se ishami rishinzwe imari mu ishuri ryawe, ushinzwe inguzanyo muri banki zitanga inguzanyo zo kwiga. Bazishimira kugufasha uko wategura uru rugendo rwo kwiga.


text:
UBUVUZI BUKOREWE KU MIRONGO Y’IKORANABUHANGA
Ubu ni ubuvuzi butangwa hifashijwe murandasi. Serivisi zabwo zitangwa hakoreshejwe telefoni, uburyo bw’amashusho cyangwa kwandikirana ubutumwa bugufi aho guhura imbonankubone n’abaganga.
Ubushakashatsi bwerekanye ko abarenga 70% batabona uko bagera ahari abaganga cyangwa inzobere zibafasha imbonankubone. Ariko gukoresha imirongo y’ikoranabuhaga mu buvuzi bw’ indwara zo mu mutwe biroroshye kandi umuntu yakwivuriza aho ari hose, mu gihe icyo aricyo cyose, waba ufite abana bato, udafite uko wajya ku ivuriro cyangwa udafite ubwishingizi.
Ubuvuzi bukorewe ku mirongo y’ikoranabuhanga ni iki?
Ni uburyo bukoreshwa ushaka ubufasha akavugana n’inzobere mu kuvura indwara zo mu mutwe hakoreshewe telefoni cyangwa mudasobwa, bigasimbura uburyo bwo kubonana imbonankubone mu biro. Uburyo bukoreshwa akenshi harimo telefoni, ubutumwa bugufi, email cyangwa kuvugana mu buryo bw’ amashusho; Ubuvuzi butangwa hifashijwe ikoranabuhanga butandukanye n’ ubundi butangwa kuko Abaganga bakoresha ikoranabuhanga mu busanzwe ntibakora isuzuma ku ndwara zimwe na zimwe zo mu mutwe nka ADHD, Icyoba gishingiye ku mpinduka za buri munsi kuko bisaba kwitegereza umurwayi, ariko uko ubu buryo bukura umunsi ku munsi, ubundi buryo bugenda buhangwa.
Ese ubuvuzi bukorwa hifashishjwe ikoranabuhanga butanga icyizere?
Kuvura indwara zo mu mutwe hakoreshejwe ikoranabuhanga bigira umumaro nk’ ubundi bwakozwe imbonankubone. Ubushakashatsi bwagaragaje ko:
Ubuvuzi bw’imitekerereze n’ imyitwarire (CBT) bukorewe ku mirongo y’ ikoranabuhanga byagagajwe ko ari uburyo bukwiye bwo kuvura indwara z’icyoba.
Muri 2018 kandi icyigwa (report) cyashyizwe ahabona na Journal of Anxiety Disorders cyerekanye ko CBT ikorewe ku mirongo y’ikoranabuhanga itanga umusaruro nku buvuzi bwatanzwe imbonankubone ku barwayi ba: major depression, panic disorder, social anxiety disorder, and generalized anxiety disorder
Muri 2014, mu cyigwa cyasohotse muri Journal of Affective Disorders byagaragajwe ko kuvura agahinda gakabije hakoreshewe ikoranabuhanga bitanga umusaruro nko kuvura umurwayi mu buvuzi bwatanzwe imbonankubone.
Ni bande bahabwa ubuvuzi ku mirongo y’ ikoranabuhanga?
Hari impamvu nyinshi zatuma uhitamo uburyo bw’ iyakure. Abantu benshi bashimishwa no kudakora ingendo ndende bagiye kureba muganga. Abandi nabo bagorwa no kusiga abana cyagwa bakareka akazi kubera gahunda ya muganga. Muri ibyo byose, ubuvuzi bukorewe ku mirongo y’ ikoranabuhanga ni igisubizo, burakwiye, ni uburyo buhendutse, bukoreshwa ahariho hose, mu masaha yose. Ubu buryo kandi bugufasha kuvugana n’ inzobere mu buri munsi, bitandukanye no kumureba rimwe mu cyumweru.
Ubuvuzi bukozwe ku mirongo y’ ikoranabuhanga bwakoreshwa kuri buri wese ushaka ubufasha mu ku ndwara zo mumutwe. Ubu buryo burakwiye mu guha ubufasha abantu bafite umujagaro, ubwoba, agahinda gakabije, ibibazo by’ imibanire, ihungabana, ibibabazo byo gusinzira n’ ikoreshwa by’ ibiyobyabwenge.
Nubwo bimeze gutyo, uburyo bwo kuvurwa ku mirongo y’ikoranabuhanga ntago bworoshye gukoreshwa kuri buri wese. Bushobora kutaba uburyo bwiza niba:
Umwana ari muto.
Utamenyereye ikoranabuhanga.
Ufite uburwayi bwo mu mutwe bukomeye.
Utekerereza kugirira nabi abandi cyang wowe ubwawe.
Ufite ibitekerezo byo Kwiyahura.
Kugereranya uburyo bukoresha ikoranabuhanga mu buvuzi
Ushobora kwibaza ibi bibazo bikurikira niba ushaka ivuriro ritanga ubufasha ku mirongo y’ikoranabuhanga:
Ese ndashaka kuvugana n’inzobere mu buzima bwo (licensed therapist) mu mutwe cyangwa nshaka umutoza (life coach)?
Ese naba nshaka ubuvuzi bw’ umuntu umwe, ubwabafite urugo cyangwa ni byiza ko mfashirizwa mu itsinda?
Byaba bigize icyo ibivuze niba inzobere duhuje idini, igitsina, cyangwa aho duturuka?
Ese iryo vuriro ni ntamakemwa kandi bazagira amakuru yanjye ibanga?
Ese batanga uburyo bwunyoroheza mwitumanaho mugihe nkoranye nabo?
Birashoboka ko nakwihitiramo umpa ubufasha cyangwa bampitiramo bitewe n’ ikibazo mfite?
Ese mbanza gusobanurirwa neza ibiciro n’ inzira zo kwishyura mbere yo guhabwa ubuvuzi?
Ese nkeneye gafashwa n’ inzobere mu ndwara runaka?
Ese byaba byiza kwishyurira rimwe cyangwa bizakorwa kuri buri kiganiro nzagirana n’ inzobere?
Guhitamo Inzobere mukorana
Nk’uko uburyo bwo kubonana imbonankubone bukora, abagufasha biterwa n’uburyo bakoresha. Hari abaganga b’indwara zo mu mutwe, inzobere zivura hareshjwe ibiganiro cyangwa ugasanga bombi barahari, hari kandi abajyanama babihuguriwe.
Buri wese afite uko akora, ariko rimwe na rimwe usanga abantu babitiranya. Aha hari itandukaniro ryabo, n’uko bakora:
Abaganga b’indwara zo mu mutwe (Psychiatrists)
Bahera ku masomo mu ishami ry’ ubuganga mugihe cy’ imyaka 4, nyuma yaho bagabwa amahugurwa yihariye ku bintu bigira uruhare ku buzima bwo mu mutwe. Nubwo bashobora gukoresha uburyo bw’ibiganiro, bibanda ku miti, bashora gutanga ari uko babifitiye ibyangombwa. Aba kandi bakora isuzuma ku barwayi.
Inzobere zivura indwara zo mu mutwe(Psychologists)
Nabo bafite inzego z’ ubumenyi zitandukanye ariko zibemerera gutanga ubuvuzi bw’ indwara zo mu mutwe Ingero zabo harimo:
PsyD-level Psychologists: biga ishuri ry’imyaka itandatu, kandi intego yabo ni ugutanga ubuvuzi bw’indwara zo mu mutwe hakoreshejwe buryo bw’ ibiganiro.
PhD-level Psychologists: aba bakora ubuvuzi bw’indwara zo mu mutwe n’ ubushakashatsi
Masters-level psyologist: ni abarangije amasomo y’ icyiciro cyagatatu cya kaminuza mu ishami ryo kuvura indwara zo mu mutwe.
Uburambe buke ntabwo bisobanura ko uzakira ubuvuzi bwo hasi-burigihe, biterwa nuwabutanze.
Abajyanama b’umiryango (Licensed family and marriage therapists (LMFTs))
Baba bararangije amasomo y’ icyiciro cya gatatu cya kaminuza mu gufasha imiryango n’ abafite ingo. Bibanda ku gufasha abantu gukemura ibibazo by’ imibanire mu bantu ku giti cyabo, abashyingiranywe, abateganya gushinga urugo n’ imiryango muri rusange.
Abakozi bashinzwe ivugururamibereho (Social workers)
Bafite ubumenyi bwo gukora ubuvuzi no gutanga inama ariko byibanda ku mibanire n’ imibereho ya buri munsi. Nkuko aba Psyologists bakora, Abakozi bashinzwe ivugururamibereho nabo ntibatanga imiti. Harimo:
Abarangije amasomo y’ icyiciro cya gatatu cya kaminuza bashobora gutanga ubuvuzi mu buryo bw’ibiganiro ariko bayobowe. Hari n’ abandi bakora ubwo buvuzi batayobowe bitewe n’uko bujujue ibisabwa byo gukora uwo mwuga.
Abajyanama b’ umwuga (Licensed professional counselors (LPCs)): aba barangiza icyiciro cya gagtu cya kaminuza mu bujyanama ku bibazo byo mu mutwe. Ntibatanga ubuvuzi mu ibiganiro cyangwa imiti, ahubwo bafasha ababagana gushakira umuti ibibazo bafite mu gihe gito.
Abahuguriwe gutega amatwi (Trained listeners )
Ni abajyanama batagize amasomo y’ ubuvuzi bukoresha uburyo bw’ ibiganiro ariko bagahugurirwa kumenya uburyo bwo gutega amatwi babifashijwemo n’abakoresha babo. Ntibashobora gutanga inama ariko batanga ubufasha bw’ amarangamutima iyo ukenye inzobere.
Nkuko n’ahandi bimeze, bashobora guhabwa amahugurwa yibanda ku buryo bumwe bwo kuvura. Bamwe bashobora gutanga ubufasha bwa Cognitive Behavioral Therapy (Ubuvuzi bw’imitekerereze n’ imytwarire) cyangwa Dalectical Behavior Therapy (DBT) na EMDR (Eye Movement Desensitization and Reprocessing) ikoreshwa mu kuvura ihungabana. Hari n’ubundi buryo bukoreshwa mu gutanga ubufasha ku bibazo by’ imibanire harimo emotionally focused couple’s therapy (EFCT) and the Gottman method.
UKo wabona Inzobere igufasha mu buryo bukwiye
Amwe mu mavuriro akoresha inzira z’ikoranabuhanga mu gutanga serivisi z’ ubuvuzi bashobora kuguhitiramo, abandi bakubaha amahitamo yawe. Uko bigenda kose, hibandwa ku kibazo ufite n’ intego z’ ubufasha uzahabwa kahagenderwa ku bisuzo utanga mbere yo gutangira urugendo rw’ ubuvuzi.
Andi mavuriro aguha umwanya wo kubanza kureba imyirondoro y’ abaganga n’inzobere, n’ ibyo bakora, ugahitamo uwo wifuza gukorana nawe. Niba uhitamo uwo wifuza ko agufasha, hari ibintu ugomba kwitaho mbere yo guhamo. Reba uwo uzashobora kwisanzuraho kandi umenye icyo ubwo bufasha bugamije:
Ese bizakorohera kubohokera kubwira ibyawe muntu w’ igitsina, idini cyangwa imyaka runaka?
Ese hari icyo bitwaye gufashwa n’ umuntu musangiye aho muturuka?
Ese urumva wakoran n’ uwahuguriwe wibanda mu kuvura ihungabana cyangwa ibibazo by’ imibanire?
Ese urashaka kubona umuganga w’ inzobere mu mibanire?
Amavuriro amwe abanza gutanga igihe cy’ igerageza ku buryo ubanza kumenya neza uko uzakora n’ inzobere mbere y’ uko mutangira nyirizina.
Kubona inzobere wumva uzabohokera kubwira ibibazo byawe, ni ingenzi ko uhitamo witonze. Akenshi ibi bisobanuye ko abantu bagerageza gukorana n’ abavuzi cyangwa abajyanama benshi mbere yo kubona ukwiye. Mu bushakashatsi bwakoze, bwerekanye ko 8% by’ abantu bagannye amavuriro 33 aribo bonyine babonanye n’ umukozi wita ku buzima bwo mu mutwe.
Bishora kugorana gihitamo uwo muzakorana, cyane cyane iyo ufite ibibazo bisaba ko abagufasha bagomba kuba bafite ubumenyi buri ku rwego ruhanitse. Ubushakashatsi bwerekanye ko abafite urusobe runini rw’ ibibazo, amahirwe yo gukira ariyongera iyo afashwijwe n’ inzobere zibifite ubushbozi buri ku rwegwo hejuru.
Ubushakashatsi bumwe bwerekanye ko ibikorwa byo kuvura byibanda kw’ itsinda ryabantu bahuje umuco bitanga umusaruro inshuro enye kuruta ibikorwa byo kuvura bikorewe kw’ itsinda rizwe n’ abantu baturuka mumico itandukanye.
Igiciro cyo guhabwa ubuvuzi ku mirongo y’ ikoranabuhanga
Muri rusange, ubuvuzi bukozwe hifashishijwe ikoranabuhanga butwara igiciro gito ugereranyije n’ ubukorwa imbonankubone. Nubwo bimeze gutyo, ntago amavuriro yose akora kimwe.
Bamwe mu batanga serivisi z’ ubuvuzi ku ikoranabuhanga, bahitamo gukoresha uburyo bwo kwishyurira rimwe mugihe runaka, bivuze ko umuntu ushaka ubufasha yishyura igiciro runaka ku kwezi yo guhahbwa serivisi z’ ubuvuzi harimo kuvugana kuri telefoni cyangwa mu buryo bw’ amashusho. Kwishyurira rimwe nibwo buryo bworoshye cyane cyane iyudafite ubwishingizi bwishyura buri kimwe.
Andi mavuriro akoresha uburyo b’ ikoranabuhanga ahitamo kwemera uburyo bwo kwishyura kuri buri serivisi wahawe. Aba baca ibiciro bijyanye n’ urwego rw’ ubumenyi cyangwa ubuzobere bw’ utanga ubufasha, nubwo rimwe na rimwe aho utuye habigiramo uruhare. Ubu buryo bwo kwishyura kuri buri kiganiro wagiranye n’ ukuvura nibwo buhenze ugererenyije no kwishyurira rimwe servisi zose uzahabwa, nubwo igiciro ari gito ugererenyije no kubonana na muganga amaso ku maso.
Ubwishingizi bwaba bwishyura serivisi z’ ubuvuzi bukorewe ku mirongo y’ ikoranabuhanga?
Kuba ubwishingizi bwakwishyura izi serivisi biterwa n’ukobakora. Amwe mu mavuriro akoresha ikoranabuhanga mu gutanga ubuvuzi bw’ indwara zo mu mutwe akorana n’amasosiyete y’ ubwishingizi kugira ngo bafashe uwivuza. Bisobanuye ko ushobora kwishyura igiciro utanze amafaranga make kuyo wakagombye kwishyura, waba ubikoreye rimwe cyangwa buri uko uhuye n’ inzobere. Ariko, kandi banza urebe neza niba bigushobokera kuko amwe mu mavuriro atemera gukorana n’ amasosiyete y’ ubwishingizi.
Andi mavuriro atanga ubuvuzi ku mirongo y’ikoranabuhanga yo ntakorana n’ ayo ma sosiyete mu buryo buziguye, bityo ntibashobora kubaha inyemezabwishyu. Bivuze ko ukwiye kureba neza niba ubwishingizi ufite bwagufasha kwishyura ubuvuzi wahawe ku mirongo y’ikoranabuhanga. Niba babikora, uzakenera kwerekana neza inyamezabwishyu wahawe mu gihe wivuzaga kugira ngo uyasubizwe n’iyo sosiyete y’ubwishingizi. Mu bwishingizi bumwe bashobora guhitamo kwishyura igice c’ igiciro cya serivisi wahawe.
Amwe mu mavuriro atanga serivisi z’ ubuvuzi butanzwe ku mirongo y’ ikoranabuhanga bakorana n’abakoresha ku buryo bashobora kugabanya igiciro cya serivisi z’ ubuvuzi zihabwa abakozi babo.
Ese Ubuvuzi bukorewe ku mirongo y’ikoranabuhanga buratekanye?
Abakora umwuga wo kuvura indwara zo mu mutwe bagomba kubahiriza amategeko agenga uwo mwuga, ay’ inzego z’ ubuyobozi n’ andi yo kurinda ibanga n’ umutekano w’amakuru yatanzwe n’abahawe ubufasha. Buri rubuga rwerekana uko amakuru arindirwa umutekano.
Ikindi ni uko imbuga nyinshi zemerera abantu gukoresha amazina y’ akabyiniriro(nubwo mubisanzwe bagusaba gutanga izina na numero ya terefone)


text:
Mwonkwe mwonkwe! niba ugiye gusoma ubu butumwa umaze kwibaruka, umubyeyi ukibyara aba yatakaje ingufu ndetse n’intungamubiri zitandukanye harimo amazi, ubutare, nizindi, ikiba gikurikiyeho nukuzigarura ndetse no kongera amashereka ngo ubashe kuba umubyeyi mwiza wonsa umwana we neza.
Kubera iki imirire myiza umaze kubyara?
Imirire ukurikiza nyuma yo kubyara nayo igira uruhare mumigendekere myiza yo gukira vuba ndetse no kugira amashereka menshi uha umwana, hano hasi hari akamaro k’imirire myiza mugihe umaze kubyara
- Imirire myiza yihutisha gukira vuba kumubyeyi: imirire myiza iba ikenewe ngo hagaruzwe amazi n’ ubutare biba byatakaye, sibyo gusa kuko amagupfa aba akeneye kongera kwisana ndetse na nyababyeyi.
- Imirire myiza ituma amashereka aba ahagije kumwana: Ibyo urya nibyo unywa bigira uruhare kw’ireme ry’amashereka
- Imirire myiza ifasha ubuzima kuba umuze: Imirire igira uruhare mukurinda indwara zitandukanye harimo izitandura nka diyabete, umuvuduko w’amaraso ndetse no kongera ubudahangarwa bw’umubiri.
Ibiribwa umugore wabyaye agomba gufata
Mugihe uvuye kukiriri, akenshi amezi uba umaze utwite ndetse n’imvune akenshi uhita ubyibagirwa, ugatwarwa n’ubwiza bw’umwana gusa ntiwibagirwe ko imirire ariyo yingenzi mukugufasha gukomeza gukira ndetse no kubona amashereka. Tugiye kureba ubwoko bw’ibiribwa wakagombye gushyira kw’isahane yawe buri munsi.
Umufa w’inyama n’amagufa afite umusokoro
Umufa w’amagufa afite umusokoro uba mwiza cyane mugihe turi gukira cyangwa igihe cyo kwiyondora kubera intungamubiri ndetse n’imyunyungugu yayo nka protein ifite yitwa glycine ndetse ikaba yarinda umubyeyi kugira umwuma, ikindi wamenya nuko ukize cyane kuri protein yitwa collagen umubyeyi ukibyara aba akeneye ngo amagupfa yongere gusubirana vuba ndetse nuwabyaye abazwe abashe gukira inkovu vuba.
Kunywa amazi ahagije
Iyo tuvuze kunywa amazi ahagije, tuba tuvuze gukoresha ibindi biribwa bimwe na bimwe bisukika, urugero; amazi, igikoma, amata, yogurt, smoothies (zikozwe mumbuto cyangwa n’imboga), umufa, potage, nibindi. Byose nibiza gufasha umubyeyi kumurinda umwuma ndetse no kuba umwana yagira constipation.
Turmeric, inkeri na broccoli
ibi n’ibiribwa bifite imbaraga mugukiza vuba, nuk’uvuga mugihe umubiri uba wahuye n’ihungabana runaka ibi n’ibiribwa twifashisha mugukira ndetse no kurwanya inflammation bizwi nka (anti-inflammatory); turmeric ishobora gukoreshwa itekanywe n’amazi, umuceri, makaloni, igitoki cyangwa mumboga.
Imboga zo mubwoko bw’amashu (fibrous food): amashu, choux fleur, broccoli na leti
Urugero rw’imboga nk’amashu, choux fleur, broccoli, leti, … izi mboga kubera ibikatsi-katsi zigira ninziza kuba umugore wabyaye yazifata kugirango zimufashe kwirinda constipation, kuko nibihe byaba ataribyiza kumugore ukibyara kuba yagira na constipation.
Ibiribwa bikize kuri Vitamin C; indimu, puwavuro, ironji, mandeline, ibirayi, imbuto zose muri rusange
Vitamin C ifasha mugikorwa cyo gukira ndetse bikihuta sibyo gusa kuko irwanya no kuba habaho infection, ikindi gikomeye cyane nuko ifasha umubiri kuza gufata ubutare mubyo wariye, nkuko ugomba gukomeza gufata ibinini by’ubutare kugeza byibuze kuminsi 40 umaze kubyara, rero vitamin C izafasha mukuba umubiri uzayinjiza.
Ibinyamavuta byiza; chia seeds, olive oil, amafi, avoka, almonds
Ese waba uzi imvugo ngo kurya amafi byongera ubwenge bw’umwana, dore impamvu yabyo, kubara iyi ntungamubiri yitwa Docosahexaenoic acid cyangwa DHA ikaba ifasha ubwonko bw’umwana gukura neza ndetse ibi binyamavuta byiza bikoreshwa mugukora amashereka yuzuye intungamubiri.
Imbuto za fenouil na tungurusumu
Imbuto za fenouil zizwiho kongera amashereka cyane, zikaba zikoreshwa mumazi ukayanywa, cyangwa ukaba wazisya hamwe na potage cyangwa smoothies.
Imbuto za sesame
Imbuto za sesame kumubyeyi wibarutse ziba zinza cyane kubera zifasha mukongera gutuma nyababyeyi yongera gusubirana, kuzifata biroroshye cyane kuburyo wazishyira mubiryo, salade n’umugati wa brown.


text:
Ku wa gatanu w’icya 14 gisanzwe, A, 14 nyakanga 2017.
Amasomo: Int 46, 1-7.28-30; Z 36, 3-4.18-19.27-28.39-40; Iv. Mt 10, 16-23
Bakristu namwe mwese bantu b’umutima ushakashaka Imana! Ineza n’amahoro bya Nyagasani Yezu Kristu Umwami wacu bihorane namwe!
Liturujiya y’Ijambo ry’Imana Kiliziya Umubyeyi yateguriye abana bayo, iragaruka ku ngingo mpamyakwemera yo kwegukira ubutumwa nta mususu, nta bwoba kandi nta kudagadwa imbere y’abadashaka kwakira ibyiza bya Nyagasani. Uwemeye guhitamo gukorera Imana ntagomba kwita kuri “baramvuga bate? Barambona bate? Baranyakira bate?” Ahubwo agomba kwirekurira mu biganza by’Imana na Kristu n’ububasha bwa Roho Mutagatifu kuko nk’uko Kristu abihamya, kuvuga Ivanjili y’Imana ntibitana n’ibitotezo, ntibitana no kugirirwa nabi, bijyana no gufungwa, kwihakanwa no kugambanirwa n’abagombaga kugushyigikira (ababyeyi, abavandimwe, inshuti magara,…), muri ibyo byose ariko Kristu agatanga ihumure agira ati:“Ntimuzakurwe umutima n’ibyo muzavuga n’uburyo muzabivuga […] kuko atari mwe muzavuga ahubwo ni Roho wa So uzabavugiramo” (Mt 10, 19-20).
Bityo rero erekeza mu mazi magari (duc in altum) maze urohe urushundura urohore abantu mu kibi, mu bwoba, mu butiriganya, mu butindi bw’icyaha n’ibindi bitandampaka byose bigose muntu. Yezu aragushaka, kuko nta wundi afite atuma! Mworohere umwemerere kuko acyeneye kubohora imbaga ye iboshywe kandi yafashwe bugwate n’imbaraga za sekibi.
Ibyo byose uzabigeraho ushoboye kwiringira Uhoraho gusa nk’uko isomo rya mbere ndetse na zaburi iryikiriza byabitwibukije. Koko rero, iyo Yakobo atiringira Ijambo ry’Imana ngo ashyire nzira ajye mu Misiri ntiyari kuzapfa abonye Yozefu wari waragurishirijweyo n’abavandimwe be kubera ishyari, iyo Yakobo atumvira ijambo ry’Uhoraho inzara yari kuzamutsinda aho yari hamwe n’umuryango we wose.
Bakristu namwe bantu b’umutima ushakashaka Imana, muzirikane ko abantu benshi muri iki gihe baboshywe kandi bahumwe amaso y’umutima n’ibintu binyuranye, bakeneye ijambo ribahumura kandi nta wundi waribagezaho uretse mwebwe mwagize amahirwe yo kumva no gusobanurirwa Ijambo ry’Imana ry’uyu munsi! Mbagiriye inama rero yo gufata iya mbere maze mugafatanya na Kristu kurema umuryango umwe w’abaharanira ukuri, urukundo, ubutabera, kandi berekeza mu cyerecyezo cy’ubutagatifu. Mbega ukuntu byaba amahire buri wese yemeye kurokora nibura umuntu umwe ku munsi! Mbega ukuntu yaba ri umugisha! Yezu muri kumwe, Yezu aragushaka, Yezu aragutumye kandi Yezu aragushyigikiye: ahasigaye ni ahawe. Uragowe nka Mutagatifu Pawulo niba utamamaje Ivanjili!
Bikira Mariya Nyinawajambo, uduhamagarira guhinduka no gusenga ubutaretsa akubere ikiramiro n’inkingi wegamira mu kwamamaza ubutumwa bwa Kristu umwana n’Umwami we kandi wacu.
Ngusabiye umugisha kandi nanjye ndawuguhaye! Pax tecum sit!
Padiri NKUNDIMANA Théophile.


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Ntimugire umwenda wose
Ingo nyinshi zikennye, zikeneshwa nuko batagaguza amafaranga uwo mwanya bamaze kuyabona. Gukoresha imari ku mpamvu iyo ari yo yose kandi utarayibona ni umutego. 3 AH 3921IZI2 66.2
Ab’isi bashobora kwiringira yuko abavuga ko ari Abakristo ba Bibiliya ari abakiranutsi cyane. Umuntu umwe gusa iyo atitaye ku kwishyura ibikwiriye, abantu bacu bose bajya mu kaga ko gutekerezwa ko atari abiringirwa.IZI2 66.3
Abavuga ko bubaha Imana bose bakwiriye kubahiriza inyigisho bemeye, ntibatange urwaho rwatuma ukuri gusuzugurwa babikoresheje kutitonda mu migenzereze yabo. Intumwa Pawulo iravuga iti: “Ntimugire umwenda wose. 4 5T 179-182;IZI2 66.4
Abantu benshi cyane ntibiyigishije uburyo bwo gukoresha imari yabo mu buryo buhwanye n’imari babona. Ntabwo biga kubaho mu buryo buhwanye n’uko bameze, nuko bakaguza, bagakomeza kuguza kugeza ubwo nnyenda ibasaguka, bikageza aho bituma bacogora maze bakiheba. 5 AH 374;IZI2 66.5
Murarebe hatagira umuntu ukoresha uburyo bwatuma agira umwenda .... Iyo umuntu amaze kugibwamo n’imyenda, aba amaze kugwa mu mutego wa Satani ategesha abantu.IZI2 66.6
Gambirira yuko nta wundi mwenda uzagira. Emera uhebe ibintu igihumbi aho kujyamo umwenda. Wuhunge nk’uko wahunga ubushita. 6 AH 392,393;IZI2 66.7


text:
Isomo ryo mu gitabo cy’Umubwiriza 3,1-11
Ku isi, buri kintu kigira umwanya wacyo n’igihe cyacyo:
Hari igihe cyo kubyara,
n’igihe cyo gupfa;
hari igihe cyo gutera urugemwe,
n’igihe cyo kururandura;
hari igihe cyo kwica,
n’igihe cyo gukiza;
hari igihe cyo gusenya,
n’igihe cyo kubaka;
hari igihe cyo kurira,
n’igihe cyo guseka;
hari igihe cyo kuganya,
n’igihe cyo kubyina;
hari igihe cyo gutera amabuye,
n’igihe cyo kuyatora;
hari igihe cyo guhoberana,
n’igihe cyo kwirinda guhoberana;
hari igihe cyo gushakisha,
n’igihe cyo gutakaza;
hari igihe cyo kubika,
n’igihe cyo kujugunya;
hari igihe cyo gutabura,
n’igihe cyo kudoda;
hari igihe cyo guceceka,
n’igihe cyo kuvuga;
hari igihe cyo gukunda,
n’igihe cyo kwanga;
hari igihe cyo cy’intambara,
n’igihe cy’amahoro.
Inyungu y’umuntu ukora yiyuha akuya ni iyihe? Nitegereje umurimo Imana yahaye bene muntu ngo bawusohoze. Nasanze ibyo yaremye byose biberanye n’igihe cyabyo; yahaye abantu kumenya ibyahise n’ibizaza, ariko badashobora gusesengura ibikorwa by’Imana byose uko bingana.
Zaburi ya 143(144), 1a.2abc, 3-4
Nihasingizwe Uhoraho, rutare rwanjye,
Ni we mbaraga zanjye, n’ubuhungiro bwanjye,
ibirindiro byanjye n’umukiza wanjye;
ni we ngabo inkingira.
Uhoraho, umuntu ni iki ngo abe yagushishikaza?
Mwene muntu ni iki ngo ube wamwitaho?
Umuntu ameze nk’umwuka uhumekwa rimwe,
n’iminsi ye ikamera nk’igicucu gihita.
Ivanjili ya Mutagatifu Luka 9,18-22
Umunsi umwe Yezu yasengeraga ahiherereye ari kumwe n’abigishwa be, maze arababaza ati «Rubanda bavuga ko ndi nde?» Barasubiza bati «Bamwe bavuga ko uri Yohani Batisita, abandi ngo uri Eliya, naho abandi ngo uri umwe mu bahanuzi ba kera wazutse.» Yongera kubabaza ati «Mwebwe se, muvuga ko ndi nde?» Petero aramusubiza ati «Uri Kristu w’Imana.» Nyamara we abihanangiriza kutagira uwo babibwira.


text:
Isomo rya 1: 1 Yohani 3,22-24; 4,1-6
Nkoramutima zanjye, maze icyo dusabye cyose tukagihabwa, kuko dukurikiza amategeko yayo, kandi tugakora ikiyinyura. Dore rero itegeko ry’Imana: ni uko twakwemera izina ry’Umwana wayo Yezu Kristu, kandi tugakundana nk’uko yabidutegetse. Ukurikiza amategeko y’Imana aguma mu Mana, na Yo ikamugumamo. Kandi aho tumenyera ko Imana iturimo, ni uko yaduhaye Roho wayo. Nkoramutima zanjye, ntimugapfe kwemera ubonetse wese, ahubwo mujye mubanza gushishoza ibyo mubwiwe, kugira ngo mumenye koko niba bikomoka ku Mana; kuko hadutse abahanurabinyoma benshi, bagakwira ku isi. Dore icyo muzamenyeraho ibikomoka ku Mana: uwemera wese Yezu Kristu wigize umuntu, aba akomoka ku Mana; naho utemera Yezu, uwo ntaba akomoka ku Mana, ahubwo aba akomoka kuri Nyamurwanyakristu, wa wundi mwumvise bavuga ko azaza, none ubu akaba yarageze ku isi. Mwebweho, twana twanjye, mukomoka ku Mana, kandi mwatsinze abo bahanurabinyoma, kuko Ubatuyemo asumbye kure umugenga w’isi. Bo ni ab’isi; ni cyo gituma bavuga ururimi rw’isi, maze ikabatega amatwi. Twebweho, turi ab’Imana; uzi Imana aratwumva, naho utari uw’Imana ntatwumve. Aho rero ni ho tumenyera umunyakuri n’umunyabinyoma.
Zaburi ya 2,7bc-8, 10-11
R/Imana igabira Umwana wayo amahanga yose.
Uhoraho yarambwiye ati «Uri umwana wanjye,
jyewe uyu munsi nakwibyariye!
Binsabe, maze nguhe amahanga abe umunani wawe,
N’impera z’isi zibe ubukonde bwawe.»
None rero bami, nimwumvireho,
Namwe bacamanza b’isi, mwisubireho!
Nimukeze Uhoraho mumufitiye icyubahiro,
mupfukamire umwana we mudagadwa.
Ivanjili ya Mutagatifu Matayo 4,12-17.23-25
Yezu yumvise ko Yohani yatanzwe, yigira mu Galileya, yimuka i Nazareti, ajya kuba i Kafarinawumu ku nkuka y’inyanja, mu rugabano rwa Zabuloni na Nefutali, kugira ngo huzuzwe ibyo umuhanuzi Izayi yavuze ati
«Gihugu cya Zabuloni,
nawe gihugu cya Nefutali,
nzira igana inyanja,
hakurya ya Yorudani,
Galileya y’abanyamahanga!
Imbaga yari yigungiye mu mwijima
yabonye urumuri rutangaje;
n’abari batuye mu gihugu
gicuze umwijima w’urupfu,
urumuri rwabarasiyeho.»
Guhera ubwo Yezu atangira kwigisha, agira ati «Nimwisubireho, kuko Ingoma y’ijuru yegereje!» Nuko Yezu azenguruka Galileya yose, yigishiriza mu masengeroyabo, atangaza Inkuru Nziza y’Ingoma, akiza icyitwa indwara n’ubumuga cyose muri rubanda. Ubugiraneza bwe bumenyekana muri Siriya yose, bakajya bamuzanira imbabare zose zifite indwara n’ibyago by’amoko yose: abahanzweho, abanyagicuri, ibimuga, nuko akabakiza. Maze abantu benshi bavuye muri Galileya no muri Dekapoli, iYeruzalemu no muri Yudeya, no hakurya ya Yorudani, bamuhombokaho.


text:
Ikigo cy’igihugu cy’ingufu REG nabaturage b’uturere twa Gicumbi, Rulindo na Burera ntibavuga rumwe ku kibazo cy’ingurane ku mitungo yabo yangijwe n’imiyoboro y’amashanyarazi hakaba hashize imyaka 8 batarishyurwa kandi barabariwe ingurane.
Ikigo cy’igihugu cy’ingufu REG kivuga ko abaturage basaga 250 aribo batarishyurwa,nyamara mu karere kamwe habarirwa abaturage basaga 2300 aribo bafite icyo kibazo.
Aba baturage bagaragaza ko imiyoboro y’amashanyarazi yabangirije imitungo yiganjemo amashyamba yatemwe,imyaka y’ubwoko butandukanye yarimbuwe ndetse n’ahashyizwe amapoto y’amashanyarazi.Bemeza ko babariwe ndetse basabwa kuzuza ibyangombwa barabikora ariko amaso yaheze mu kirere
Ubuyobozi bw’ikigo cy’igihugu cy’ingufu REG bugaragaza ko muri utu turere 3 umuyoboro wakozwe n’ikigo cya ANGELIQUE INTERNATIONAL niwo abaturage baberewemo imyenda kubera kutuzaza ibisabwa
REG igaragaza ko abaturage bari babaruwe kwishyurwa basaga 2800 muri bo abasaga 2600 barishyuwe hakaba hasigaye abaturage basaga gato 270 gusa.
Nyamara ibivugwa n’uyu muyobozi bitandukanye n’ibivugwa n’inzego zibanze zihagarariye aba baturage.Mu karere kamwe ka Gicumbi kagaragaramo iki kibazo kagaragaza ko abaturage 3327 nibo bangirijwe imitungo hishyurwamo 933 abandi basaga 2390 bategereje amafaranga yabo baraheba kandi barimo n’abujuje ibyangombwa byo kwishyurwa.
Ni kenshi hirya no hino mu gihugu abaturage bagaragaza ikibazo cyo kwangirizwa imitungo n’ibikorwa remezo by’inyungu rusange bagategereza ko bazishyurwa bagaheba.Ubusanzwe itegeko riteganya ko umuturage agomba kwishyurwa mu minsi 90,iyo minsi yarenga atarishyurwa akazongererwa 5%


text:
Urwenya rwanditswe n'umusomyi/umwanditsi kuIgituba Latoute. Soma inkuru za Latoute hano
Agashya muri quartier:umugabo ejobundi yaratashye asanga umugore we aramutukira nyina, umugabo ati "ntiwankangisha icyo gituba cyawe ninjizamo agace k'umubiri ntikagire aho kagera ngo unsuzugurire mama narasohotse mucye n'ibice byanjye byose by'umubiri! Byari week-end lundi umugore ajya ku rukiko rw'ahantu ati "ndarega ubutane!" umugabo ati "nuko ntawenda nyina ngo abe ariwe nirongorera kuko mukunda!"
Par LATOUTE
BLOG BIFITANYE ISANO
Igituba|Guswera||Video Zo Guswera|Igituba Cyanjye|
INKURU BISA
1.Urwenya rw'Igitsina I
2.Urwenya rw'Igitsina II
3.Inganzo y'Igituba
4.Urwenya
5.Urwenya Rusanzwe
6.Urwenya rw'Igitsina
7.Urwenya Tuba!


text:
Mutesi Jolly, Nyampinga w’u Rwanda 2016, yifatanyije na Polisi gutangiza Icyumweru cyahariwe ibikorwa bya Polisi, yatanze ubutumwa n’impanuro ku nsanganyamatsiko ivuga ku “Kurengera Umwana”.
Kuri uyu wa Gatandatu Tali ya 11 Kamena 2016, Polisi y’u Rwanda yatangije icyumweru cyahariwe ibikorwa bya Polisi (Police week).
Insanganyamatsiko yahariwe iki cyumweru igira iti:” Turengere Umwana”.kwita ku mwana ngo ni ukwita ku gihugu iyo ushaka ko gitera imbere.
Nyampinga w’u Rwanda, avuga ko buri wese yagombye kumva ko kwita ku mwana ari inshingano ye, ko Umwana atari uw’umuryango gusa wamubyaye, ko ahubwo ari uw’umuryango mugari, Igihugu muri rusanjye.
Nyampanga Mutesi agira ati:” Umwana tugomba kumurebera mu muryango mugari apana mu muryango muto uri aho ngaho, ni uw’Igihugu, abarezi muri rusanjye, buri wese akwiye kwita ku mwana kuko arizo mbaraga z’Igihugu z’ejo hazaza”.
Nyampinga, akomeza avuga ko izo mbaraga zitagomba gupfa ubusa ngo cyane ko hakenewe imbaraga nyinshi mu kubaka Igihugu. agira ati:”rero izo mbaraga ntahandi ziri atari mubana, tubiteho tubahe uburere bukwiye tubigishe indangagaciro kugira ngo Umwana ashobore gukura azi indangagaciro z’umunyarwanda”.
Ikigomba gukorerwa Umwana, nkuko Nyampinga w’u Rwanda Mutesi Jolly akomeza abivuga, ngo ni uguhindura gusa imyumvire, kugira ngo umwana akure afite intego ifatika y’icyo ashaka kugeraho, akure afite uburere.
Nyampinga Mutesi, yabwiye abana n’urubyiruko muri rusanjye ko gutanga bijyana no kwakira, ati:” Dudite amahirwe ko dufite agaciro. agaciro baduha natwe ahasigaye ni ukugira ngo dutange umusanzu wacu kugira ngo natwe dushobore ku kiha, nkuko bahora babivuga; byabaye indirimbo ya buri munsi, nta waguha agaciro utihaye, reka tukakire kandi natwe tukiheshe”.
Icyumweru cyahariwe ibikorwa bya Polisi cyatangijwe none Taliki ya 11 Kamena 2016, kizasozwa Taliki ya 16 Kamena 2016 ubwo Polisi y’u Rwanda izaba yizihiza isabukuru y’imyaka 16 imaze ishinzwe.
Munyaneza Theogene / intyoza.com


text:
Ibi babisabwe kuri uyu wa Gatandatu tariki ya 3 Nzeri 2022 ubwo urubyiruko rusaga 600 rwahuriraga ku Falcon Golf Resort & Country Club iherereye ku kiyaga cya Muhazi mu Karere ka Rwamagana mu rugendo (Picnic) rwateguwe na Women Foundation Ministries.
Ni urugendo rwitabiriwe n’ibyamamare bitandukanye birimo umunyarwenya Ntarindwa Diogène uzwi nka Atome cyangwa Gasumuni, umuramyi Precious Nina, umuhanzi Yvan Ngenzi, Dj Spin, Dj Focus, Miss Queen Kalimpinya n’abandi batandukanye.
Mu masaha ya mugitondo bakigera ku kiyaga cya Muhazi, babanje gusabana ari nako Dj Spin avangavanga indirimbo zo kuramya Imana, urubyiruko rwinshi rwakomeje kubyina ari nako baganira.
Ku gicamunsi hakurikiyeho umwanya w’ubuhamya bwatanzwe na Dj Focus wamenyekanye mu kuvangavanga imiziki kuva 2005.
Gwiza James uzwi nka Dj Focus yahaye ubuhamya uru rubyiruko arubwira uburyo hari igihe cyageze akajya anywa inzoga n’itabi byinshi, ku buryo ubuzima bwe nta murongo bwari bufite. Yavuze ko hari n’ubwo bajyaga mu kabari bagataha miliyoni bayimaze.
DJ Focus yavuze ko umunsi umwe yarwaye akamara amezi umunani ariko ngo basangiraga ibiyobyabwenge nta n’umwe wamugezeho ngo amufashe.
Mu 2019 yaje kumenya Imana arakizwa, akaba yasabye urubyiruko kureka ibiyobyabwenge, bakabaho bafite intego aho kubaho bumva ko nta myaka 100.
Ati “ Mukwiriye gutanga agakiza ku nshuti zanyu, ukababwiriza ibyiza Imana ikora ntubibabwire mu magambo gusa ahubwo bakurebereho imirimo myiza y’Imana ibikorwa byawe bibyerekane. Uriya mugendana utarakizwa, numwerera imbuto nawe azakizwa.”
Isimbi Vestine uzwi ku mbuga nkoranyambaga nka Isimbi Model na we yatanze ubuhamya bw’uburyo mu 2015 yari umugore wibana ukiri muto, afite umwana umwe. Ngo yatangiye kunywa shisha n’ibindi biyobyabwenge bitandukanye gusa nyuma aza kumenya Imana, imugarura mu nzira nziza imuha umuryango no kubaho neza bitandukanze n’inzira yari yaranyuzemo mbi ariyo nzira y’ibyaha.
Isimbi yagarutse ku rubyiruko kuri ubu rurwana no kugwiza abarukurikira ku mbuga nkoranyambaga, rukarwana no kuba ibyamamare bigatuma banyura mu nzira zitari nziza.
Yabasabye gusenga bakumvira Imana bakareka ikabayobora mu nzira nziza aho kwicira inzira.
Apôtre Alice Alice Mignone Kabera yigishije urubyiruko ijambo ry’Imana yahaye umutwe ugira uti “Byose urabyemerewe ariko siko bikugirira umumaro, ukwiriye gutoranyamo ibyiza.”
Yabwiye urubyiruko ko icyo uzaba kigusaba kwitwara neza uyu munsi, bityo rusabwa gushishoza rukamenya ko amahirwe rufite uyu munsi ari ugukurikira Imana.
Yavuze ko urubyiruko rukwiriye kugira amahitamo meza mu byo bakora byose bakirinda ibyaha n’ibibaganisha mu byaha.
Mignone yasabye urubyiruko kuva ku kiyaga cya Muhazi bahafatiye ingamba zikomeye zihindura ubuzima bwabo, asaba abanywa ibiyobyabwenge n’izindi ngeso mbi kubireka.
Urubyiruko rwiyemeje guhinduka
Niwemugeni Yvette umwe mu rubyiruko rwari rwitabiriye yagize ati “Ikintu nungukiyemo ni uko mu gusenga harimo umunezero, ubuhamya bwinshi bwatanzwe aha ngaha bwamfashije kumva ko nkwiriye kubera umucyo abantu bakiri mu mwijima tukabazana mu Mana.”
Vuguziga Divin we yavuze ko ubuhamya bwatanzwe bwatumye yitekerezaho cyane asanga buri kimwe cyose azajya ajya gukora, azajya abanza kugisha inama Imana.
Yavuze ko agiye kwirinda kandi ibibi anerere imbuto inshuti ze ku buryo izidakijijwe zikizwa.


text:
Abakora ubucuruzi buciriritse bashyirwe imbere babashe kumenyekana _Minisitiri Ngabitsinze
Mu gikorwa cy’imurikagurisha ryabikorera(PSF) ryabereye mu Ntara y’Iburasirazuba mu Karere ka Rwamagana, hatangajwe ko hagiye gutekerezwa ku by’ibyiciro byihariye bikora ubucuruzi buciriritse bishyirwe imbere bibashe kumenyekana no gukora mu buryo bwiza hatibanzwe kubafite inganda nini gusa.
Ni imurikabikorwa ryafunguwe ku mugaragaro na Minisitiri w’Ubucuruzi n’Inganda Prof.Ngabitsinze Jean Chrysostome.
Nkurunziza Jean de Dieu ni umuyobozi wungirije w’abikorera mu Ntara y’Iburasirazuba yavuze ko babasha kwegera abakora ubucuruzi buciriritse bakabageza ku rwego rw’Intara kugirango n’ubuyobozi cyangwa n’abandi basura imirikabikorwa babashe kubabona.
Ati, “nkabikorera bagiye kubishyiramo imbaraga bafatanije n’ubuyobozi nkuko bubaba hafi buri munsi”.
Minisitiri w’ubucuruzi n’inganda Prof. Ngabitsinze Jean Chysostome yasabye ko abakora ubucuruzi buciriritse bashyirwa imbere. Ati “hari abakora ubucuruzi buciriritse harimo abamama bakora imitako, urubyiruko rukora imipira, bariya bantu mwabashyira imbere kuko bafite ikintu gikomeye cyane bakora muri sosiyete”.
Yakomeje agira ati, “winjira uhura n’ibyinganda, inyuma ukagera kubukorikori wakomeza ukagera kubintu bitobito, ariko biriya bintu bito bito ubiteranije bifite amafaranga menshi cyane kandi bigafasha n’imiryango myinshi mu kwiga, kuriha mutuel (ubwisungane mu kwivuza) n’ibindi”.
Minisitiri Ngabitsinze yanasabye ko abafite ubucuruzi butobuto bajya batekerezwaho mu gihe cy’imurikagurisha. Agira ati” expo dutegura tujye dushaka uburyo twabaha uruhare nabo bagere imbere, kuko kenshi na kenshi dufata ibigaragara by’inganda kandi nabariya bafite uruhare rukomeye cyane mu muryango wacu w’abanyarwanda ”.
Guverineri w’Intara y’Iburasirazuba, CG Emmanuel Gasana yabwiye PSF yo mu Ntara y’Iburasirazuba ko hakiri urugendo kuko ubumenyi n’ubushobozi bukiri bukeya cyane cyane mu Mirenge kugirango bamenye gutandukanya cyangwa se bibumbire mu makoperative cyangwa se batandukanye abacuruzi bakuru n’abatoyo n’uburyo babafasha no kwegera za banki.
Ati “dufite imishinga myinshi idufasha kugirango abantu bibumbire mu matsinda, amashyirahamwe, amakoperative n’amakampani nahandi, ubwo rero twafatanya muri urwo rugendo rwo kubaka PSF ihamye kugirango ikore yuzuze inshingano zayo muri urwo rugendo”.
Niyitanga Jack witabiriye imurikagurisha ni umusore wihangiye umurimo aza gufatanya n’abagenzi be bane. Bakora ibintu by’ubukorikori birimo gukora udukomo, amashenete, ibinigi, amashanga y’abakobwa n’abamama.
Ati “nkatwe dukora bino bintu biciriritse turishimye kuko turamutse natwe dukorera ahantu hamwe byadufasha kuko twabasha kungurana ibitekerezo kuko iyo abantu bari hamwe barazamurana bagakora ibintu binini bagatera imbere”.
Iri murikagurisha ryatangiye kuri 18/8/2022 ikazasozwa kuri 29/8/2022, yitabiriwe n’abantu bagera kuri 187.


text:
Ushoboye gusubiza kimwe mu bibazo 6 bisigaye wahabwa igihembo cya miliyari y’amanyarwanda n’umudari.
Kubera iki twiga? Iki ni ikibazo buri muntu wese yakwibaza niba n’ubundi utarakibajije. Ubumenyi tujyenda tugira ubundi buba buzatumarira iki? Igisubizo cyanjye kiroroshye, buzadutunga.
Hari undi ubyumva ukundi se? Kuko niba ufite ubumenyi bushobora kugirira abandi akamaro wowe ntacyo bukumariye, wakongera ukabitekerezaho neza…
- Byose Biraribwa: N’isahani ushobora kuyirya
- Website itangaje kurusha izindi
- Umusozi ufite izina utabasha gusoma
- Izi ndirimbo numvaga baririmba ikinyarwanda
- Ibintu 11 bisekeje abantu bakora batabishaka
Iyi niyo mpamvu rero hari ikigo cy’imibare cyashyizeho ibibazo, ukoresheje ubumenyi bwawe ukabasha gusubiza mo kimwe ukabona igihembo cy’akayabo k’amafaranga.
Ubaye ukunda inkuru zacu, ushora kujya kuri liste y’abasomyi ba Menya ukajya ubona inkuru zikurikira bikoroheye:
Kimwe mu bibazo cyabonewe igisubizo, hakaba hasigaye ibindi 6 ushobora gusubiza uramutse wumva ufite ubushobozi.
Ikigo cya Clays Mathematics Institute(CMI) cyashyizeho ibibazo 7 bikomeye kandi binononsoye byo gusubiza, uboneye igisubizo ikibazo kimwe muri ibyo akaba atsindira miliyoni y’amadolari ubwo ni hafi Miliyari y’amafaranga y’u Rwanda.
Ibyo bibazo kandi bifite n’amazina bikaba byitwa “The Millennium Prize Problems” cyangwa se ibibazo by’ikinyagihumbi.
Millenium Prize Problems ni iki?
Ni ibibazo 7 byemejwe mu nama yabereye I Paris mu Bufaransa ku itariki ya Gicirasi, 24 mu 2000. Bitoranywa mu bibazo bya cyera byagoranye kubonerwa ibisubizo.
Nyuma haje gushyirwaho ikigega cy’ibihembo by’agaciro ka miliyoni 7 z’amadolari ku bibazo 7 byari byatoranyijwe bivuze ngo ni miliyoni 1 kuri buri kibazo.
Ibibazo 7 byemejwe ni ibi bikurikira:
- Yang–Mills and Mass Gap
- Riemann Hypothesis
- P vs NP Problem
- Navier–Stokes Equation
- Hodge Conjecture
- Poincaré Conjecture
- Birch and Swinnerton-Dyer Conjecture
Ikibazo kimwe cyamaze kubonerwa igisubizo kikaba cyarasubijwe n’umunyamibare w’umurusiya witwa Gregori Perelman yakoze ikibazo cya Poincaré Conjecture mu mwaka wa 2003, gusa igisubizo cye nticyahise cyemezwa cyemejwe nyuma y’imyaka 3.
Igitangaje kurushaho ni uko Gregori yanze kwakira iki gihembo n’umudari, akaba yari abaye umuntu wambere wanze icyo gihembo. Ariko CMI yahise yiyemeza gukoresha ayo mafaranga mu bikorwa byo guteza imbere isomo ry’imibare.
Nk’uko nabivuze hejuru ibi ni ibibazo biba bimaze igihe kinini bitarabonerwa ibisubizo. Nk’ikibazo cya Riemann Hypothesis kimaze imyaka irenga 160 kitarabonerwa igisubizo.
Ni ahawe rero, niba wumva witeguye bihagije ku buryo wakinjira mu bahatanira ibyo bihembo umwanya ni uwawe.
Ubaye ukunda inkuru zacu, ushora kujya kuri liste y’abasomyi ba Menya ukajya ubona inkuru zikurikira bikoroheye:


text:
Birazwi ko u Rwanda ari igihugu cy’imisozi miremire kugeza n’ubwo bakita Igihugu cy’Imisozi Igihumbi(1000) kubera ko kigizwe n’imisozi myinshi. Nyamara, ibi birukururira ibyago byo kuba igihugu kibasirwa n’inkangu, isuri ikabije, ndetse n’imyuzure aho bidasigana n’ihindagurika ry’ikirere kugeza ubwo bitwara ibikorwaremezo n’ubuzima bw’abagituye.
Muri rusange, ubutaka bw’u Rwanda bugizwe n’umusenyi, ibumba ndetse n’amakoro. Bityo duhereye ku gice cy’akarere ubutaka buherereyemo bubasha gutanga umusaruro hakurikijwe igihingwa cyera muri ako karere. Ibyo bikajyana n’imiterere karemano y’ubwo butaka ari na yo ituma bwahura n’ibyago byo gutwarwa n’isuri bitewe n’imikoreshereze yabwo.
Ubwiyongere bw’abaturage buratungwa agatoki
Na none kandi, u Rwanda ruri muri bimwe mu bihugu by’Afurika bikennye cyane ndetse bikagira ubwiyongere bw’Abaturage buri ku kigero cyo hejuru, aho buri kuri 3.7% buri mwaka.
Mu mpera z’ikinyejana cya 20 ndetse no mu ntangiriro z’ikinyejana cya 21, u Rwanda rwagize impinduka igaragara mu miturire aho byagize ingaruka ku biza kamere biturutse ku mikoreshereze y’ubutaka mu buryo bw’akajagari, bityo bigira ingaruka mu gutwara ubuzima bw’abaturarwanda cyane cyane mu bice by’amajyaruguru, uburengerazuba n’amajyepfo ashyira uburengerazuba, ugana ku ishyamba rya Nyungwe ndetse n’imisozi ya Ndiza ugana mu majyaruguru y’u Rwanda.
Umuzi wa byose hari abakeka ko ari buriya bw’iyongere bw’abaturage butuma n’abantu batura mu kajagari maze n’ibyo biza bikaboneraho. Byaba ari byo se?
Hakozwe byinshi mu gukumira ibiza kamere
Mu Rwanda, hashyizweho poliki y’imikoreshereze y’ubutaka ndetse n’imiturire aho buri Karere(District) kateguye igishushanyo-mbonera cy’imikoreshereze y’ubutaka ukurikije ubugomba guturwa n’ubugomba guhingwa.
Mu itegeko N° 27/2021 ryo ku wa 10/06/2021 rigenga ubutaka mu ngingo yaryo ya 33 ivuga Imitungire y’ubutaka bw’ibishanga, ivuga ko ubutaka bwo mu bishanga ari ubwa Leta.
Kubera iyo mpamvu, ntibushobora kwegurirwa burundu abantu ku giti cyabo, kandi nta we ushobora kwitwaza ko abumaranye igihe kirekire ngo abwegukane. Icyakora, ubutaka bw’ibishanga bushobora gutizwa umuntu hashingiwe ku masezerano yumvikanyweho hagati ya Minisiteri n’utizwa.
Ukurikije iby’iri tegeko, usanga abaturage bari batunze ubu butaka nka gakondo yabo, ntacyo bakora ngo baburinde isuri kubera ko nta cyangombwa cyabwo bafite kandi n’igihe cyose baba biteguye ko babwakwa.Ku rundi ruhande, ugasanga n’inzego zishinzwe kubukurikrana ntacyo zikora ngo batangire ayo mazi.
Nko mu bishanga biri mu mabanga y’imisozi, ujya kubona ukabona bimwe ubutaka bumaze kegenda hafi nka 1/3 mu turere twinshi tw’igihugu, ibindi byararengewe n’ubutaka buturuka muri iyo misozi kubera isuri.
Mu ngingo ya 44 y’iri tegeko ku nshingano zo kurinda, kubungabunga no gukoresha ubutaka, ufite uburenganzira ku butaka afite inshingano zo kuburinda, kububungabunga no kubukoresha hakurikijwe icyo bwagenewe.
Impungenge ni uko abenshi mu bakoresha ubutaka batazi inshingano bafite mu mikoreshereze yabwo bityo ukaba wakwibaza aho ikibazo kiri niba ari kubakoresha ubutaka cyangwa kubashyiraho amategeko ntibayasobanurire abo bireba?
Icyerekezo kirambye ku ikoreshwa ry’ubutaka
Abaturage b’u Rwanda baragenda barushaho kwiyongera, nyamara ubutaka bwo butiyongera, ahubwo bukarushaho kugunduka no gutwarwa n’isuri. Ibi birerekana ko gahunda z’ibanze mu kuvugurura ubuhinzi zigomba gutanga umuti urambye w’icungwa n’ikoreshwa ry’ubutaka, hagamijwe kuwubyaza umusaruro mwinshi.
Ni muri urwo rwego Leta yashyizeho gahunda yo guhuza ubutaka (Land consolidation), guhinga ibihingwa mu Turere tuberanye na byo, hagamijwe kongera umusaruro ku butaka buto dufite . Ibi kandi ntibyashoboka hatabayeho uburyo bufatika bwo gufata neza ubutaka no kongera ikoreshwa ry’inyongeramusaruro (amafumbire mvaruganda, imbuto nziza z’indobanure…).
Twibuke ko ubutaka bugizwe n’ibice bine by’ingenzi: igitaka cy’urubumba, umusenyi, ishwagara n’imborera. Iteka ibi byose biba bivangiye mu butaka bumwe, ariko ku buryo busumbana.
Ibumba ryonyine rireruruka, ariko akenshi ugasanga ririmo umutuku cyangwa umuhondo. Amazi ntashobora kuryinjiramo ninayo mpamvu riyabika cyane. Ibumba ryonyine rirarushya guhinga.
Umusenyi uva mu mabuye akomeye cyane amanyagurikamo uduce duto cyane cyangwa agahindukamo nk’umukungugu. Mu musenyi amazi yinjiramo kandi agasohokamo ku buryo bworoshye. Ibi bituma ubutaka bw’umusenyi butabika ubuhehere maze bugashyuha mu gihe cy’izuba.
Ishwagara ni ibisigazwa by’udusimba twabayeho cyera cyane. Ishwagara nayo amazi ayinjiramo vuba, igihe cy’izuba iba umukungugu ariko mu mvura ikamatira cyane. Ishwagara ivanze n’ibumba ndetse n’imborera itanga ubutaka bwiza burumbuka.
Imborera ituruka ku bisigazwa by’inyamaswa n’ibimera byaboreye ahantu. Imborera ikungahaye ku byangombwa bitunga ibimera. Ubutaka bworoshye bunyurwamo n’amazi vuba (umusenyi) irabufatanya bukegerana. Ubutaka bufatanye cyane bw’intamenwa (ibumba ryumye) ibuha koroha bugahumeka.
Kumenya imiterere y’isuri n’uburyo bwo kuyirinda
Isuri ni uburyo bwose butsimbura ubutaka bugatuma buva aho bwagombaga gukoresherezwa bukajya ahandi hatateganyijwe.
N’ubwo hari n’isuri ituruka ku muyaga, ariko izwi cyane ni iterwa n’amazi y’imvura ikaba ari na yo iri buvugweho mu mirongo igiye gukurikira.
ISURI Y’IMVURA ITANGIRA RYARI?
Muri make, isuri y’imvura itangira igihe igitonyanga kikubise ku butaka kikabutandukanya. Mbese twavuga ko isuri ari nk’indwara: itangira yerekana utumenyetso, nyuma ikagenda yiyongera.
Uburyo bwo kurwanya isuri
Ihame rimwe ryo kurwanya isuri ni ugufasha amazi kwinjira mu butaka ukayarinda gutemba hejuru y’ubutaka. Nta muhinzi umwe ushobora kurwanya isuri ngo abishobore. Isuri irwanyirizwa hamwe n’abatuye ku musozi.
Uburyo bwo kurwanya isuri ni bwinshi kandi buratandukanye bitewe n’ubutaka, ubuhaname, icyo ubutaka bukoreshwa, aho buri, n’ibindi. Reka turebe bumwe mu buryo bwa kwifashishwa mu kurwanya isuri.
- Uburyo gakondo bwarindaga isuri mu Rwanda (Kuraza ihinga)
Mu Rwanda rwo hambere ubutaka bwararazwaga byibuze ibihembwe by’ihinga nka bitatu bityo bukazongera guhingwa bwarisubiye. Ibi byakorwa kugira ngo ibyatsi n’amababi bizaborere mu butaka ndetse n’ibinyabuzima by’igasozi bikomeze kongera intungabihingwa n’ifumbire mu butaka. Ariko bitewe n’ubwiyongera bw’abaturage, ubutaka buhingwa bugenda bugabanuka kubera imiturire, n’ubusigaye na bwo bukibasirwa n’isuri. Turasabwa gushyira ijwi hejuru ngo tuburinde.
- Gutera ibyatsi bifata ubutaka
Ubu ni uburyo bwifashishwa mu buhinzi aho batera ibyatsi bifite imizi miremire bigafata ubutaka bushobora kugenda bitewe ni isuri aha twavuga nka tiribusakumu, sitariya, mukuna, urubingo,…
- Guhinga ku mirongo
Ubu ni uburyo bwo gufata ubutaka aho bahinga ku mirongo, bityo ibihingwa bigafatafata amzi y’imvura bikagabanya isuri aho ubutaka bufatwa n’imyaka iteye k’umurongo,…
- Gusasira ibihingwa
Ubu buryo bwo gusasira imyaka bukorwa bafata ibyatsi byumye, bigashyirwa hasi kugira ngo bitwikire ubutaka bityo imvura uko igwa igacengera mu butaka, maze isuri ikagabanuka kuko iyo imvura isanga ubutaka butambaye ubusa.
- Kwirinda kuragira ku gasozi
Kuragira kugasozi amatungo menshi bituma ibyatsi bishiraho bityo imvura yagwa igatwara ubutaka kuko ntakiba kibutangira. Ibi bigira ingaruka ikomeye kuko imisozi yambaye ubusa usanga yatwawe n’inkangu. Kororera mu biraro rero bigabanya isuri iterwa no kuragira ku gasozi;
- Gutera ibiti
Gutera ibiti harimo ibivangwa n’imyaka ni bumwe mu buryo bwiza bwo kugabanya ndetse no kurwanya isuri kuko bifata imisozi bityo imvura iguye ntigire ubukana k’ubutaka kuko ifatwa mu mashami n’ibibabi ikagera hasi itagifite ubukana ahubwo amazi y’imvura agacengera mu butaka. Ni ngombwa rero kongera gutera amashyamba aho yarari hakurikijwe ubuhaname bw’umusozi, ndetse no gutera ibiti bivangwa n’imyaka ahagenewe ubuhinzi.
- Imirwanyasuri
Ubu ni uburyo bwakoreshwaga kuva kera aho bacukura ibyobo bifata amazi y’imvura ku mirongo bakurikije imiterere y’umusozi. Kuri iyi mirwanyasuri kandi hanaterwaho ibyatsi bifata ubutaka bityo bikorohereza amazi y’imvura kwinjira mu butaka.
- Imiyoboro ikamura amazi
Ubu ni uburyo bukoreshwa aho baca imiyoboro ku misozi ndetse no mubishanga bityo amazi akaboneza inzira imwe ajya ahabugenewe mu bidendezi n’ahandi bikarinda isuri.
Mu bishanga, ubutaka ntibugende turebera
Mu mpinduramatwara yo mu buhinzi bwo mu Rwanda hashyizweho abashinzwe ubuhinzi mu nzego zose z’igihugu aho kuva ku Karere, mu Mirenge, mu Kagali ndetse no ku rwego rw’Umudugudu tuhababona abajyanama b’ubuhinzi n’ubworozi, hakiyongeraho n’abagoronome b’abamakoperataive akomeye yo mu buhinzi n’ubworozi hamwe na hamwe.
Ariko biratangaje kubona ubutaka bwo ku nkombe z’imigenzi bugenda ku buryo hasigara hari nk’ikibuga cy’umupira, ahantu hari akagezi gato kambukwa uteye intambwe imwe!! Bituma wibaza ibyo za nzego zikora twavuze haruguru cya neko hari n’abashinzwe ibidukikije muri izo nzego zose
Biteye agahinda iyo usanze ari hafi y’ubuyobozi bw’Akarere cyangwa se bw’Umurenge. Uretse ko unakurikije uko uru rwego rw’ubutaka n’ibidukikije rwubakitse, ntihakabaye hari ibyangirika biri no ku rwego rworoheje bidasaba ingengo y’imali ihanitse
Yego birashoboka ko covid-19 yatumye bisubira inyuma bitewe n’ingamba zo kwirinda iki cyorezo aho ibikorwa rusange byahagaze nk’imiganda nibindi, ariko dukwiriye gutabara amazi atararenga inkombe
Ubutaka butwarwa n’isuri ni bwinshi
Ubushakashatsi bwakozwe mu mwaka wa 2016, bwagaragaje ko ubutaka bungana na toni 250 kuri hegitari butwarwa n’isuri, bityo ubungana na toni miliyoni 595 mu gihugu cyose bukagenda buri mwaka. Ibyo bikagira ingaruka kukugabanuka k’umusaruro w’ibiva mu buhinzi bitewe n’uko intugabihingwa z’ubutaka ziba zatwawe n’isuri.
Leta nitabare turugarijwe . Ubutaka buraducika turebera kandi hari icyakorwa ngo tububungabunge. Ariko se ko n’u bwo mu bishanga bugenda kandi ababurinda bahari, ntibabibona?
By Eustache


text:
Chengdu Zhengxi Hydraulic Equipment Manufacturing Co., Ltd, yahoze ari Sichuan Chemical Works Machinery Co., Ltd, yahoze ari ishami rya Sichuan Chemical Works Group Ltd (SCWG) .Yashinzwe gushinga imashini SCWG mu mwaka wa 1956. Mu 2009 , yeguriwe abikorera kandi ifata izina rishya Zhengxi. Kuva icyo gihe, yakoraga ubushakashatsi, iterambere, gukora no kugurisha imashini zikoresha hydraulic. Kugeza ubu imaze kuba uruganda rukora umwuga wohereza ibicuruzwa mu mahanga.Yinzobere mugutanga igisubizo cyabigenewe hamwe na hydraulic imashini zikoresha imashini zikomatanya, gushushanya byimbitse, gukora ifu no guhinga imirima.
Izi mashini zikoreshwa cyane cyane muburyo bwo kubumba ibicuruzwa bya SMC, DMC, GMT, na LFT-D, bikoreshwa mumashanyarazi yoroheje yimodoka, inyubako nubwubatsi, ikirere, gari ya moshi, inganda zamashanyarazi zifite ingufu nke.YIGA
Gushushanya Byimbitse Hydraulic Press ikoreshwa mugushushanya byimbitse, kashe, gukubita amabati kumodoka, ibikoresho byo mu gikoni ninganda zo murugo.YIGA
Ahanini ikoreshwa mugukanda ifu ya metallurgie, ubukorikori bwa elegitoronike, ifu yisi idasanzwe, karbide ya silicon, ibikoresho bya magnetiki ferrite na grafite nibindi bicuruzwa, kandi birashobora gukoreshwa cyane mumamodoka, ikirere, ubwato, gari ya moshi yihuta, ibikoresho byimashini, ibikoresho byo murugo, ingufu ibikoresho byo kubyara nibindi nganda.YIGA
Hamwe n’isoko rikomeje gukenerwa ku isoko n’iterambere ryihuse ry’inganda z’imodoka zo mu kirere, kugira ngo duhuze n’isoko ry’isoko, fibre fibre yongerewe ingufu za plastiki, plastiki zikomeye n’ibindi bicuruzwa byagaragaye muri rusange;kubera ibyiza byigiciro giciriritse, mugufi m ...
Igifuniko cyibikoresho bya manhole ni ubwoko bwubugenzuzi bwa manhole, kandi ibiranga birasobanurwa: igifuniko cya manhole yubugenzuzi kongerwaho nuburyo runaka ukoresheje polymer nkibikoresho bya matrix, ukongeramo ibikoresho bishimangira, byuzuza, nibindi. Mubyukuri, resin manhole (nanone c ...
+86 15102806197


text:
Inyigisho yo ku wa kane w’icyumweru cya 2 gisanzwe, giharwe, B
Ku ya 22 Mutarama 2015
He 7,25-8,6; Z 39,7-8a.8b-9.10.17; Mk 3,7-12
Ubutumwa bwa Yezu Kristu ntibusanzwe. Inyigisho ye yakururaga benshi kandi ububasha bwamuvagamo bwakoraga ibitangaza byinshi. Byari bihagije kumukoraho indwara zigakira.Ibi byatumaga abantu baturuka imihanda yose baje kumwumva ariko cyane cyane no gukorerwa ibitangaza cyane ibyo gukizwa indwara. Muntu mu bihe byose aba ashaka kugira ubuzima bwuzuye, butagira ikibuziga.
1) Buri wese ahamagariwe gusanga Yezu ku giti cye
Kumenya Imana gusanga Yezu ni inzira ndende, intangiriro yose rero ishobora kuba gushakisha, kujijinganya, gukurikira abandi, gutangara cyangwa gushungera.
Guhura n’Imana si ibintu byoroshye cyane ko nta n’uwakwemeza ko yabigezeho. Ni ugushakisha ubudatuza. Muri uko gushakisha rero Imana ikiyereka buri wese ku buryo bunyuranye bijyanye n’ubushake yakoresheje mu kuyishaka. N’ubwo dufite ibyo duhuriyeho muri rusange , burya buri wese Imana ifite uko imwigaragariza bijyanye n’uburwayi bwe. Buri wese afite ubwe burwayi, buri wese afite aho ababara. Ntawe ushobora kubabara mu mwanya w’undi. Nta n’uwakira mu mwanya w’undi. Niyo mpamvu bariya bari baje kureba Yezu buri wese yashakaga kumukoraho.
Ndagaruka ku kuba buri wese agira uko asabana n’Imana. Iyo twitegereje n’uburyo Yezu yakizaga abantu birabitwereka. Bamwe yabakoragaho bakaba barakize, abandi akavuga ijambo bagakira, abandi yanyura hafi yabo roho mbi zikabavamo, abandi bakamukoraho. Ibi biratwereka uburyo buri wese yagombye gukora iyo bwabaga akagira uburyo ashyikirana n’Imana. Kuba mu matsinda, kujya hamwe n’abandi ni intambwe ibanza yo kwitoza turebeye ku bandi. Kwitoza gutega amatwi ngo twumve icyo Imana itubwira. Kwitoza kuganira na yo.
Gusa kwaba ari ukugarukira ku muryango duheze muri icyo kivunge. Ni ukumenya kujyanirana : hamwe n’abandi kandi ku giti cyanjye. Kimwe ukwacyo ni ukwihenda cyane . Nta guhera mu kinyotera cyo mu kivunge nta kantu k’umwihariko k’ibanga ryawe n’Imana wubakiyeho.
Kwaba ari ukwihenda na none twibwiye ko hari abo twatuma kuduhagararira no kutubwirira Imana twe tukigira mu bindi. Ni byo nk’abavandimwe tugomba gusabirana no guterana inkunga muri uru rugendo ariko iyo ni intangiriro isaba buri wese ku giti cye gushyiraho ake. Abavandimwe, abafite ubwo butumwa baratwigisha baradufasha ariko ntibadusimbura.
2) Yezu acecekesha roho mbi
Indi ngingo itangaje mu ivanjili ya none ni imyitwarire ya roho mbi. Roho mbi ni zo zamenye Yezu uwo ari we kurusha abamukurikiye, ndetse ngo zikabisakuza cyane. Imyitwarire ya roho mbi cyangwa abakoreshwa na zo irasa mu bihe byose: kwiyoberanya kujijija, kubakira kukinyoma. Ubundi muri Bibiliya kumenya Imana , kumenya Umwana wayo bivuze kumukurikira. Roho mbi gusakuza rero ntibivuze ko zakurikira Yezu , ntibishoboka kuko zaciwe burundu. Gusakuza ni ukujijisha ngo zigire abo ziyobya. Ibi ntibitangaje kuko no mu buzima buzanzwe tuvuga ko ikinyoma kihuta cyane, ko ababeshya ari bo basakuza cyane. Ibi bikatwigisha gushishoza mu byo twumva cyangwa tubwirwa. Ntabwo abasakuza kugera kure cyangwa abumvikana vuba aribo bavuga ukuri byanze bikunze.
Sekibi asigaye afite indangururamajwi zikaze kurusha no mu gihe Yezu yigishaga. Yifashishije iterambere rya muntu mu kanya nk’ako guhumbya aba ageze ku bantu benshi. Yakoresha amajwi, yakoresha amashusho,yakoresha inyandiko arisihinga kakahava. Abakozi be na bo bafite ubuhanga mu itumanaho, mu gukwiza ibyo bibi byose. Bakigarurira cyane abakiri bato n’abandi bose babura ubushishozi bwo gusesengura bita ibyo byose amajyambere n’ubwisanzure mu itumanaho. Biranagoye kuri iki gihe kuko akenshi abamamaza ibyo bibi ntibababazi aho bikorerwa. Sekibi akihisha mu muntu wicaye imbere ya mudasobwa ubundi akohereza imyambi ye hirya no hino ku isi kandi bikagera kuri benshi mu gihe gito.Akabiba ubugome, akabiba urwango, n’andi mahano menshi mbese akica abantu bahagaze.
Yezu wenyine ni we uzi neza amayeri ya Sekibi. Ni we ubasha gucecekesha roho mbi zihishe muri benshi no muri byinshi. Tumusange tumukurikire tumutege amatwi izo roho mbi azazicecekesha.
Padiri Charles HAKORIMANA


text:
Isomo rya 1: Tito 3,1-7
Jya wibutsa bose ko bagomba kuyoboka abatware n’abategetsi , bakabumvira, bagahora bakereye gukora umurimo mwiza wose, ntibagire uwo batuka, bakirinda kurwana, bakaba abantu bagira neza, bakagaragariza abandi bose ubugwaneza budakemwa. Koko rero natwe kera twari ibicucu, n’intumvira, n’ibirara; twari twaratwawe n’irari ry’ibibi bitagira ingano, tukibera mu bugizi bwa nabi n’ishyari, dufite n’icyangiro, kandi natwe ubwacu tuzirana. Ariko igihe higaragaje ubuntu bw’Imana Umukiza wacu n’urukundo ifitiye abantu, yaradukijije, itabitewe n’ibyiza twaba twarakoze, ahubwo ibitewe n’impuhwe igira, idukirisha icyuhagiro dukesha kuvuka bwa kabiri no guhinduka abantu bashya muri Roho Mutagatifu. Kandi uwo Roho, yamudusakajemo ku bwa Yezu Kristu Umukiza wacu, kugira ngo tube intungane, kandi twiringire kuzahabwa umurage w’ubugingo bw’iteka, tubikesha ubuntu bwayo.
Zaburi ya 22 (23), 1-2a, 2b-3, 4, 5, 6
Uhoraho ni we mushumba wanjye,
nta cyo nzabura!
Andagira mu rwuri rutoshye,
akanshora ku mariba y’amazi afutse,
maze akankomeza umutima.
Anyobora inzira y’ubutungane,
abigiriye kubahiriza izina rye.
N’aho nanyura mu manga yijimye
nta cyankura umutima, kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ari ho nibera iminsi yose.
Ivanjili ya Mutagatifu Luka 17,11-19
Yezu yari mu rugendo, anyura ku mipaka ya Samariya na Galileya, yerekeza i Yeruzalemu. Ageze mu rusisiro, ababembe cumi baza bamugana, bahagarara ahitaruye. Nuko barangurura ijwi, bati «Yezu, Mwigisha, tubabarire!» Ababonye, arababwira ati «Nimujye kwiyereka abaherezabitambo.» Bakiri mu nzira barakira. Umwe muri bo, abonye ko yakize, asubira inyuma arangurura ijwi, asingiza Imana. Nuko amwikubita imbere, yubitse umutwe ku butaka, aramushimira. Uwo muntu kandi yari Umunyasamariya. Yezu araterura aravuga ati «Mbese bose ntibakize uko ari icumi? Abandi icyenda bari hehe? Nta wundi wabonetse ngo agaruke gushimira Imana, atari uyu munyamahanga?» Nuko aramubwira ati «Haguruka wigendere; ukwemera kwawe kuragukijije.»


text:
Gasabo: Yahaye umunyenga w’igare umunyerondo arangije araritorokana ntiyagaruka
Umuturage ari mu gahinda kenshi nyuma yo guha umunyenga umwe mu banyerondo b’umwuga maze araritorokana aragenda ntiyagaruka.
Umugabo witwa Mukunzi Martin utuye mu Karere ka Gasabo, mu Murenge wa Jabana, akagari ka Kabuye mu mudugudu w’amakawa ari mu gahinda kenshi nyuma y’aho umunyerondo w’umwuga mu mudugudu witwa SIMUGOMWA Jean Claude amwibye igare rye.
Bwana Mukunzi yavuze ko uyu munyerondo yamusabye umunyenga w’igare, undi kubera ko yari asanzwe amuzi nk’ushinzwe umutekano aho mu mudugudu yamuhaye igare ngo arye umunyenga, undi aragenda kugeza ubu akaba ngo ataragaruka.
Yagize ati “Nari nsanzwe muzi nk’ucunga umutekano w’ijoro mu Mudugudu w’Amakawa. Bishoboke ko yari amaranye gihe umugambi wo kunyiba igare ryanjye kuko umunsi wo kuritwara yaje ansanga muri santere y’Amakawa ararintira ngo abe arya umunyenga kuva icyo gihe sinongeye kumubona, nagiye iwabo nabo bambwira ko batamuheruka.”
Mukunzi Martin akomeza avuga ko yagejeje ikirego cye ku buyobozi bw’Umudugudu bukamwizeza ko bugiye kubikurukirana.
Bamwe mu baturage batuye muri uyu Mudugudu w’Amakawa bavuga ko bitagakwiye ko ushinzwe umutekano yiba umuturage bagasaba ko igihe hatoranywa abanyerondo hajya harebwa abafite imico n’imyifatire myiza.
Umuyobozi w’Umudugudu w’Amakawa REKERAHO Jean Paul yabwiye “rwandatribune” ko iki kibazo cy’umuturage wibwe igare bakimenye kandi ngo kiri gukurikiranwa ko bari gukorana n’izindi nzego kugira ngo uyu munyerondo afatwe asubize igare umuturage.
Ati “Hari amakuru turi gukusanya y’aho agenda yihisha mu gihe kitarambiranye azaba yafashwe.”


text:
Umuryango wa Habimana Vianney na Mukasibo Valeria, bitangira ubuhamya ko ubuzima bwabo bwari amakimbirane, ariko umurima w’imboga za Dodo ubabyukiriza urukundo.
Ni mu mudugudu wa Cyahafi, Akagari ka Kabuye, Umurenge wa Nyarugenge mu karere ka Bugesera. Umuryango wa Habimana na Mukasibo ufite abana batanu. Bitangira ubuhamya ko bari barahindutse ba ruvumwa kubera amakimbirane yahoraga mu rugo rwabo.
Habimana yemeza ko ubuzima bwe bwari ukwibera mu kabari anywera amafaranga yakoreye, kandi yataha akarwana n’umugore. Yageze igihe yumva yatandukana na we.
Mukasibo avuga ko yifuje gutandukana na Habimana akaba ukwe kuko yumvaga ubuzima bwe bugeze habi. Igitekerezo cye cyaciwe intege n’amahugurwa yahawe, atangira guhinga imboga no kwizigamira binyuze mu matsinda.
Imboga ze za Dodo n’Imbwija zatumye mu rugo hinjira amafaranga, atangira kugurira imyenda abana, Habimana aziriyeho aranurirwa ndetse rimwe na rimwe Mukasibo akajya asengerera agacupa umugabo we.
Aka kagendo ka buhoro buhoro kahinduye Habimana, ashimishwa n’uko imboga za dodo zatumye urugo rwe ruhinduka bahindura ubuzima. Ubu ni abajyanama b’abandi aho batuye.
Panorama


text:
Abasaserdoti bafite inshingano yo gutanga umugisha mu izina ry’Imana kugira ngo igihugu kigire amahoro.
Umwaka w’2011 urahise, umwaka mushya w’2012 uraje. Nta kindi umuntu yakwifuriza Abanyarwanda uretse umugisha no kurindwa n’Imana yonyine. Kuva kera cyane Abasaserdoti b’Abayahudi bafite inshingano yo guha rubanda umugisha mu ntangiriro ya buri mwaka mushya. Dore amagambo bakoresha :
«Uhoraho abwira Musa ati : Dore ibyo uzabwira Aroni n’abahungu be : Abayisiraheli muzajye mubaha umugisha muvuga muti :
Uhoraho aguhe umugisha kandi akurinde !
Uhoraho akurebane impuhwe kandi agusakazemo inema ze !
Uhoraho akwiteho kandi aguhe amahoro!
Nguko uko bazambariza izina ryanjye ku Bayisraheli, nanjye mbahe umugiha » (Ibarura 6, 22-27).
1.Guhabwa umugisha n’Imana bivuga iki ?
Ijambo umugisha ni igisobanuro cy’ijambo ry’igifaransa “benediction” ,iri naryo rikaba rituruka ku kilatini “bene dicere” =dire du bien= kuvuga umuntu neza !
Imana ihora ivuga umuntu neza, ikamuvuga ibyiza gusa, ikamwifuriza icyiza cyonyine. Imana ihora yifuriza buri wese muri twe icyamugirira neza.
Aha kandi dukwiye kumva ko Imana itajya yifuza ikintu ngo ikibure, kuko icyo ivuze gihita kibaho ! Iyo Imana ikuvuze neza uba ugira amahirwe kuko biguhama!
Gusa na none ntidukwiye kwibeshya ngo twibwire ko Imana itsindagira umuntu umugisha wayo ku ngufu ! Buri wese afite ubwigenge bwo kwakira umugisha w’Imana cyangwa akawanga! Nk’uko n’iyo izuba ryava rigasizora, umuntu ashobora kurihunga akiyicarira mu gacucu, n’umugisha w’Imana umuntu ashobora kuwuhigika akihitiramo kubaho nk’ikivume: agakora ibibi byinshi, akavumwa n’abantu, aho anyuze hose bakamuha induru, ari we ubyikururiye! Imana ntijya ivuma abantu( male- dicere= malediction=kuvugwa nabi=kuba ikivume). Mu by’ukuri Abantu nibo bivuma kubera ibikorwa byabo bya ruvumwa hanyuma bagahindukira bakavumana hagati yabo . Birababaje. Nyamara babishatse bakoresha ururimi rwabo batavumana ahubwo basabirana umugisha gusa gusa !
Twibuke kandi ko kuva na kera kose Imana yokoresheje abantu, by’umwihariko abo mu muryango wa Levi kugirango isesekaze umugisha wayo ku bantu bayikundira. Muri iki gihe turimo Imana iracyakoresha abantu, by’umwihariko abasaserdoti n’abandi bihaye Imana.
2. Ese n’Abanyarwanda bakeneye umugisha ?
Muri iki gihe Abanyarwanda bakeneye ko Imana ibavuga neza, ikabarinda ikabarengera. Imivumo bahuye na yo ni myinshi ! Nyamara Imana siyo ivuma Abanyarwanda! Ni twebwe ubwacu tudahwema kuvumana: kwangana, kubeshyerana, gushinjanya ibinyoma, kwicana….!
Ikibabaje kurushaho ni uko Abayobozi bakuru b’igihugu cy’u Rwanda ubu bahindutse ibivume ku buryo buzwi na bose : baravumwa n’Abanyarwanda kubera igitugu n’Akarengane gakabije, bakavumwa kandi n’abanyamahanga bahemukiwe ! Barashinjwa iterabwoba, itsembambaga, jenoside…n’ibindi byaha bikomeye cyane bidakwiye gukorwa n’umuntu kandi ngo akomeze yitwe UMUYOBOZI w’abantu !Impamvu ni uko Umuyobozi wo mu rwego rw’igihugu ahita aba n’intangarugero, yabishaka atabishaka!Akaga ni uko benshi mu bayobozi b’igihugu cyacu bashakishwa n’Inkiko mpuzamahanga kubera amahano bakoze nyamara bakarenga bagakomeza kwibwanagiza imbere y’abaturage nk’ako kuba RUVUMWA ari umudende!!!! Undi muvumo utari uwo ni uwuhe ?
None se abanyarwanda bazakomeza kuyoborwa n’ibivume kugeza ryari?
Nta muryango uyoborwa n’ibivume ngo ugire amahoro ! Ntibishoboka! Nyamara ni cyo kibazo Abanyarwanda twese dufite muri iki gihe. Benshi baribaza bati : ubwo se intsinzi yaba iyihe ?
Uko mbibona, Intsinzi ntayindi itari iyi :
(1)Ibivume nibyisubireho, bisabe umuryango n’Imana imbabazi, bizihabwe, bive ibuzimu bisubire ibuntu, umuryango wose ukunde ugire amahoro.
(2) Ibyo bivume niba bidashatse guhinduka, nibifatwe byigizwe kure y’ubutegetsi, Abanyarwanda bayoborwe n’abategetsi batavumwa na rubanda n’amahanga. N’ubwo hari batabyizera neza, iyi nzira irashoboka rwose, rubanda ipfa kumenya neza ko ariyo nzira y’umukiro maze benshi bagahagurukira kuyinyuramo. Niyo nzira idahenze, itamena amaraso , yihuta kandi yanyurwamo na buri wese kuko umuganda wa buri wese waba ukenewe.
UMWANZURO W’UKWIZERA
Mu gitabo yise « La citée de Dieu », Mutagatifu Agusitini avuga uko abona umurimo w’abasaserdoti : Bashinzwe gutega amaboko bagasabira ibihugu umugisha, kugira ngo isi igire amahoro. Bashinzwe kandi gutanga raporo buri mugoroba, bakabwira Imana Umuremyi wa byose uko igihugu cyiriwe, ibyo Abayobozi b’igihugu bavuze, n’ibyo bakoze !
Nuko agasoza agira iyi nama abategetsi b’ibihugu : Mukwiye gukora uko mushoboye mukajya gushaka abapadiri , mukabashyira amaturo n’amakoro ashimishije kugirango bajye babatangira raporo nziza ku Mana, bityo n’Imana nayo isakaze umugisha n’amahoro ku baturage banyu !
Iyo wibutse ko ingoma ya Paul Kagame yo ifata abihayimana ikabakindagura abandi ikabaheza mu buroko kandi yenda benshi muri bo barengana ku buryo buzwi na bose, uribwira uti, wa muvumo ukomeje gukurikirana Abanyarwanda ufite aho turuka, ariko se habuze iki ngo uhagarikwe ?
(1)Ku bapadiri n’abapasitoro mwese muri mu buroko, uyu mwaka w’2012, uzababere umwaka wo kubohorwa maze musubire mu butumwa bwo gusabira igihugu cyacu umugisha.
(2) Kuri wowe Padiri MATEGEKO Aimé( Cyangugu),Padiri Emile NSENGIYUMVA(Kigali) nawe Padiri Edouard NTULIYE(Nyundo), twese turifuza kandi twizeye ko mugiye gufungurwa mu ntagiririro z’uyu mwaka mushya w’2012. Iyomwijuru itwumve.
(3)Ku banyapolitiki mwese mutari ibivume, uyu mwaka w’2012 uzababere uwo gusubizwa ijambo, muhoze umuryango nyarwanda watagangajwe no kuyobywa n’Inkozizikibi zihora zishaka kwigira abategetsi batavugirwamo !
(4)Kuri wowe Victoire Ingabire, Bernard Ntaganda, Charles Ntakirutinka, Deogratias Mushayidi…n’abandi bose baharanira ko u Rwanda rwaba igihugu kitayoborwa n’irondakoko, ubwikanyize n’iterabwoba, mbijeje ko Imana yo mu ijuru ishaka ku buryo budasubirwaho ko mufungurwa bwangu mukava mu kaga mwashyizwemo n’abanzi b’amahoro.
(5)Kuri wowe Nyakubahwa Perezida Paul Kagame n’Agatsiko gasa n’agashinzwe kugushuka aho kukugira inama zubaka igihugu, umwaka w’2012 uzakubere uwo gushyira mu gaciro no gukiranura Abanyarwanda :
*Fungura imiryango ya gereza zose zo mu gihugu
*Fungura urubuga rwa politiki buri munyarwanda asubirane ijambo
*Tegeka ingabo zawe gukura itarabwoba ku baturage.
*Maze urebe ngo Imana yo mu ijuru iraguha umugisha kandi ikakurinda kurusha imbunda uhora wiringiye !
(6) Ku Banyarwanda mwese mukomeje gutegereza mufite ukwizera, ntimucike intege, UMUCUNGUZI ari hafi .
Imana yo mu ijuru nisesekaze umugisha wayo kuri buri munyarwanda; nimuhe amahoro kandi imurinde.
Padiri Thomas Nahimana


text:
Isomo ryo mu gitabo cy’Ibyakozwe n’Intumwa 11,1-18
Intumwa n’abavandimwe bari muri Yudeya bari barumvise ko n’abanyamahanga bakiriye ijambo ry’Imana. Petero rero ngo agaruke i Yeruzalemu, abagenywe batangira kumugisha impaka, bagira bati «Ubonye ngo uragenderera abatagenywe kandi ugasangira na bo!»Nuko Petero abatekerereza uko byose byagenze, nta cyo aciyeho, agira ati «Nari mu mugi w’i Yope ndiho nsenga, nza gutwarwa, maze mbona mu ijuru ikintu kimeze nk’umwenda munini, gifashwe mu mfuruka enye cyururuka gituruka mu ijuru, maze kiza kinsanga. Uko nakagihanze amaso, nitegereje mbona inyamaswa z’amaguru ane zo ku isi, ibikoko by’inkazi, ari ibikururuka ku butaka ari n’ibiguruka mu kirere. Nuko numva ijwi rimbwira riti ‘Petero, haguruka wice maze urye!’ Ni ko gusubiza nti «Oya, Nyagasani! Nabera sinigeze nasamira icyanduye cyangwa igihumanya.’ Ijwi rituruka mu ijuru ryongera kumbwira riti ‘Icyo Imana yahumanuye, ntukacyite icyanduye.’ Ibyo biba incuro eshatu, hanyuma byose bisubizwa mu ijuru.
Ako kanya, abantu batatu bari baturutse i Kayizareya bantumweho, baba bahagaze ku rugo nari ncumbitsemo. Roho Mutagatifu ambwira kujyana na bo nta gushidikanya. Aba bavandimwe batandatu muruzi ni bo bamperekeje, nuko twinjira mu nzu y’uwo muntu. Ubwo adutekerereza ukuntu yabonye umumalayika wamubonekeye mu nzu ye, akamubwira ati ‘Wohereze abantu i Yope, utumire Simoni uhimbwa irya Petero. Azakubwira amagambo azagukiza, wowe n’urugo rwawe rwose.’ Igihe rero nteruye kuvuga, Roho Mutagatifu abamanukiraho nk’uko natwe yatumanukiyeho mu ntangiriro. Ubwo nahise nibuka ijambo rya Nyagasani yavuze ati ‘Yohani yabatirishije amazi, naho mwebwe muzabatirizwa muri Roho Mutagatifu.’ Niba se Imana yarahaye abo bantu ingabire imwe natwe igihe twemeye Nyagasani Yezu Kristu, jyewe rero nari nde wo kuburizamo umugambi w’Imana?»
Bumvise ibyo baratuza, bakuza Imana bavuga bati «Noneho Imana yahaye n’abanyamahanga kwisubiraho kugira ngo baronke ubugingo!»
Zaburi ya 41 (42), 2-3 ; 42 (43), 3, 4
R/Umutima wanjye ufite inyota y’Imana Nyir’ubuzima.
Uko impara yahagira ishaka amazi afutse,
ni ko umutima wanjye ugufitiye inyota, Mana yanjye.
Umutima wanjye ufite inyota y’Imana, Imana Nyir’ubuzima ;
mbese nzajya ryari kureba uruhanga rw’Imana ?
Ohereza urumuri rwawe n’ukuri kwawe,
bijye binyobora inzira,
maze bizangeze ku musozi wawe mutagatifu,
aho Ingoro yawe yubatse.
Ubwo nzegera urutambiro rw’Irnana,
nsange Imana nkesha umunezero wose ;
maze Uhoraho, Mana yanjye ngusingize,
ngucurangira inanga.


text:
KU WA 3 W’ICYA 3 GISANZWE B GIHARWE, 26/01/2021
Dore mbohereje nk’intama mu birura
Amasomo: 2Tm 1, 1-8; Zab 95, 1-10; Lc 10, 1-9
Amasomo tuzirikana kuri uyu munsi twizihizaho abatagatifu Timote na Tito, aradukangurira gushira amanga tugaterwa akanyabugabo no kwamamaza Inkuru nziza ya Yezu Kristu. Niduterwe ishema n’isheja ryo kuba turi abigishwa ba Kristu.
Mu isomo rya mbere, twumvise Pawulo Intumwa agira inama umwigishwa n’umwana we Timote. Aramusaba kwivugururamo ingabire Imana yamushyizemo igihe amuramburiraho ibiganza. Agomba kumenya kandi ko Imana itamuhaye umutima wuje ubwoba, ahubwo umutima wuje imbaraga, urukundo no kwitsinda. Aramuhamagarira kutazagira isoni zo kubera Umwami wacu umuhamya ahubwo ko agomba kuruhira Inkuru nziza, ashyigikiwe n’imbaraga z’Imana.
Mu Ivanjili, twumvise Yezu yohereza abigishwa be mirongo irindwi na babiri mu butumwa. Mbere yo kugenda, bagomba kumenya neza umurimo ubategereje: 1) Baziyuha akuya kuko imyaka yeze ari myinshi, abasaruzi bakaba bake; 2) Bazahura n’amagorwa akomeye kuko abohereje nk’abana b’intama mu birura; 3) Bagomba kwifuriza abo basanze amahoro kandi bakabibutsa ko Ingoma y’Imana yegereje.
Natwe Yezu yaradutoye hanyuma aradutuma. Ku bwa Batisimu, twinjiye mu muryango w’Imana ari wo Kiliziya hanyuma dusenderezwa ingabire za Roho Mutagatifu mu isakaramentu ry’Ugukomezwa bityo duhabwa imbaraga zo kwamamaza Inkuru nziza mu bantu. Inkuru nziza ya Yezu Kristu ihumuriza abantu ikabakiza, ikabereka inzira igana ubugingo ariko ntigamije kwagaza, kuguyaguya, kugusha neza no kunezeza ibikomerezwa byo kuri iyi si; igomba kwamamazwa uko yakabaye nta n’akadomo kavuyeho!
Iri jambo ni wowe ribwirwa none aha: ntukagire na rimwe isoni zo kubera umuhamya Yezu Kristu. Ni kuki uterwa ipfunwe no kugaragaza ko uri umukristu? Ese kuba umwigishwa wa Yezu Kristu ni bibi? Tugeze aho umwana arira nyina ntiyumve niba dusigaye twitiranya ibikocamye n’ibigororotse, ibizira amakemwa tukabikemanga. Turi mu isi yacuze umwijima, iracurama maze icurika byose. Ba rukarabankaba bagenda bareze agatuza, bivovota, bivuga imyato, bigamba ku mugaragaro ibikorwa bicura inkumbi mu gihe umugiraneza agendana ipfunwe yububa, yubitse umutwe nk’aho ari we mugiranabi! Ni wowe rero ugomba gucurukura ibintu: icyiza nigishimwe, ikibi cyamaganwe. Abahotozi ntibakagire ijambo mu gihe batarisubiraho, ntitukareke umugiranabi aducecekesha, aducamo ibice yitwaje imbaraga za kiboko.
Tumeze nk’intama mu birura. Niyo mpamvu tugomba guhora twiteguye gusobanurira buri wese aho duhagaze nta kujijinganya. Umukristu ntagomba kuba ikirumirahabiri, si nyamujya iyo bigiye, si usambira byose. Umukristu ni umuntu ufite umurongo ngenderwaho, agira intego y’ubuzima kuko twese turi mu rugendo rugana mu ijuru ari ho iwacu h’ukuri. Ubu buzima turimo butuganisha mu buzima buzima butazima aho tuzaba ubuziraherezo mu byishimo bidashira tutabyinishwa muzunga. Nitureke rero kwiteranya kubera ubu bucogocogo bw’ubuzima budushuka ejo bukazacumbikirwa ikuzimu kwa Nyamuzinda, ahubwo duharanire Ubugingo bw’iteka.
Dusabe Nyagasani kugira ngo aduhe kugira ubutwari bwo kuba abahamya b’Imana muri iyi si. Dutsinde ubujiji, isoni n’ubwoba bwo guhamya Imana aho rukomeye ; twimakaze ukuri, ikinyoma tukirwanye twivuye inyuma, tube urumuri n’umunyu w’iyi si, maze ubu buzima budufashe kwitegura ubuzaza aho tuzibanira n’Imana Data na Mwana na Roho mutagatifu, Umwe mu Batatu, uko amasekuruza azagenda asimburana n’amasekuruza. Amen.
Abatagatifu Timote, Tito, Melaniya, Tewojeni, mudusabire.
Padri Léonidas NGARUKIYINTWARI.


text:
Uyu mwiherero wabaye mu mpera z'icyumweru gishize ku wa Gatandatu, tariki ya 19 kamena 2022.
Pan Africa Movement (PAM) Rwanda yashinzwe mu 2015 hagamijwe gushyigikira intego, amahitamo n'icyerekezo Abanyarwanda bayobowemo na Perezida Paul Kagame.
Atangiza umwiherero mu ijambo rye, Umuyobozi Mukuru wa Pam Rwanda, Musoni Protais, yasabye abawitabiriye ko impanuro bawukuramo ziba ikibatsi cyo kwihutisha ishyirwa mu bikorwa ry'igenamigambi z'iterambere.
Yakomeje ati 'Kugira u Rwanda rufite agaciro, rukungahaye, rutekanye, ruyobowe n'abenegihugu bose bagamije kwihesha agaciro n'iterambere bya Afurika kandi bafite ijambo mu rubuga mpuzamahanga nk'Abanyafurika ni inshingano zabo no kubyumvisha abandi.''
Umuyobozi w'Urwego Ngishwanama, Tito Rutaremara, witabiriye uyu mwiherero yabwiye abayobozi bo mu nzego za PAM Rwanda ko bifitemo ubushozozi n'ibisabwa byose ngo bahindure Umugabane wa Afurika.
Yakomeje avuga ko bakwiye 'guharanira impinduka mu mitekerereze, imyumvire, imikorere n'imyitwarire by'Abanyarwanda n'Abanyafurika mu nzego zose kugira ngo tugire Afurika Yunze Ubumwe, ifite amahoro, ikungahaye, ifite ijwi ku isi kandi iyobowe na bene yo.'
Nyuma y'uyu mwiherero abawitabiriye biyemeje kubaka umuryango ushingiye ku ndangagaciro z'Abanyafurika zaranze abakurambere mu gukunda igihugu, kurangwa n'ubutwari no guharanira kwitekerereza nk'Abanyafurika no guhanga udushya dukemura ibibazo bafite.
Nkuko bisanzwe muri gahunda z'Umurynago wa PAM Africa Movement, abitabiriye uyu mwiherero biyemeje kuzategura inama ku ndangagaciro n'ubumenyi bya Afurika no gushyira imbaraga mu bukangurambaga bwo kwimakaza amahame ya Panafrican Movement mu Banyarwanda b'ingeri zose n'Abanyafurika cyane cyane mu rubyiruko.
Mu rwego rwo kubaka Afurika yifuzwa biyemeje gukora ubuvugizi ku ireme ry'uburezi bugamije gukemura ibibazo by'umugabane n'iterambere ryayo, kubaka Umunyarwanda n'Umunyafurika ufite indangagaciro kandi uyikunze.
Source : http://igihe.com/amakuru/u-rwanda/article/abanyamuryango-ba-pan-african-movement-bahawe-umukoro-ku-cyateza-afurika-imbere


text:
Abashinzwe uburezi mu turere no mu mirenge barasabwa gukurikirana igikorwa cyo kwakira abanyeshuri aho abagenzi bategera imodoka no gukurikirana uko bakirwa mu bigo by’amashuri.
Mu rwego rwo korohereza abanyeshuri ingendo, abanyeshuri bahagurukira i Kigali n’abandi banyura i Kigali berekeza mu zindi ntara barafatira imodoka kuri sitade ya Kigali i Nyamirambo zibajyana ku mashuri bigaho.
Tariki ya 26 Nzeri 2022 hateganyijwe gusubukurwa amasomo y’igihembwe cya mbere ku banyeshuri bo mu mashuri y’incuke, abanza, ayisumbuye, n’ay’imyuga n’ubumenyi ngiro yo kuva ku rwego rwa mbere kugera ku rwego rwa 5. Ni muri urwo rwego ikigo cy’igihugu gishinzwe ibizamini n’ubugenzuzi bw’amashuri (NESA) kimenyesha ababyeyi n’abanyeshuri ko gahunda y’ingendo zo gusubira ku mashuri ziteye ku buryo bukurikira:
Ku wa Kane tariki ya 22 Nzeri 2022 hazagenda abanyeshuri biga mu bigo biri mu turere dukurikira:
• Kamonyi na Nyanza mu Ntara y’Amajyepfo
• Ngororero mu Ntara y’Iburengerazuba
• Musanze mu Ntara y’Amajyaruguru
• Rwamagana na Kayonza mu Ntara y’Iburasirazuba
Ku wa Gatanu tariki ya 23 Nzeri 2022 hazagenda abanyeshuri biga mu bigo biri mu turere dukurikira:
• Nyamagabe, Ruhango mu ntara y’AMajyepfo
• Burera mu ntara y’Amajyaruguru
• Rubavu, Nyabihu mu ntara y’Iburengerazuba
• Gatsibo na Nyagatare mu ntara y’Iburasirazuba
Ku wa Gatandatu tariki 24 Nzeri 2022 hazagenda abanyeshuri biga mu bigo biri mu turere dukurikira:
• Huye, Muhanga mu ntara y’Amajyepfo
• Rulindo Gakenke mu ntara y’Amajyaruguru
• Karongi na Rutsiro mu ntara y’Iburengerazuba
• Bugesera mu ntara y’Iburasirazuba
Ku Cyumweru tariki ya 25 Nzeri 2022 hazagenda abanyeshuri biga mu bigo biri mu turere dukurikira:
• Nyarugenge, Gasabo, Kicukiro mu mujyi wa Kigali
• Nyaruguru na Gisagara mu ntara y’Amajyepfo
• Gicumbi mu ntara y’Amajyaruguru
• Nyamasheke, Rusizi mu ntara y’Iburengerazuba
• Ngoma na Kirehe mu ntara y’Iburasirazuba
Ababyeyi bamwe bari baherekeje abana babo bagiye kwiga mu mashuri yisumbuye bavuze ko iyi gahunda yo gutwara abana hamwe bakabageza mu turere bigiramo ari nziza kuko bituma umubyeyi adasigarana impungenge ko umwana we yaciye mu zindi nzira yahuriramo n’ibishuko.
Uwitwa Kayirebwa Annonciata ubwo yari aherekeje abana be bajya gutega imodoka ibageza mu Karere bigiramo yatangarije Kigali Today ko ashimira Leta y’u Rwanda yatekereje kuri iyi gahunda yo kujya igeza abana aho bigira batarinze kujya gufatira imodoka muri gare ya Nyabugogo.
Ati “None se ko mbere bageraga Nyabugogo ugasanga imodoka zanabuze kubera ubwinshi bw’abagenzi bigatuma umuntu atabasha kumenya imigendekere ye kugera ku ishuri, jyewe mbona ari uburyo bwiza bashyizeho kuko budufasha twe n’abana”.
Kayirebwa ashimira ubuyobozi uburyo buba bwanabamenyesheje igihe abana bazagira no mu biruhuko bakabitegura.
Abayobozi b’ibigo by’amashuri na bo batangaje ko biteguye kwakira aba banyeshuri kugira ngo tariki ya 26 Nzeri bazatangire amasomo.
Perezida Paul Kagame, uri i New York kuri uyu wa gatatu tariki 21 Nzeri, yagiranye ibiganiro na mugenzi we w'u Bufaransa, Emmanuel Macron ndetse n'uwa RD Congo, Félix Tshisekedi. Ibiro by'Umukuru w'Igihugu, Village Urugwiro, byatangaje ko aba bayobozi bombi bagiranye ibiganiro byibanze ku gushakira hamwe igisubizo ku bibazo by'umutekano muke uri mu Burasirazuba bwa Repubulika ya Demokarasi ya Congo. Uku guhura kandi kuje nyuma yaho kuri uyu wa gatatu, Perezida […]